qundao/data-zh-poetry huggingface dataset:
与庾冰诗
作者：孙绰
朝代：魏晋

浩浩元化，五运迭送。昏明相错，否泰时用。数钟大过，乾象摧栋。惠怀凌构，神銮不控。德之不逮，痛矣悲夫。蛮夷交迹，封豕充衢。芒芒华夏，鞠为戎墟。哀兼黍离，痛过茹荼。天未忘晋，乃眷东顾。中宗奉时，龙飞廓祚。河洛虽堙，淮海获悆。业业意兆，相望道著。天步艰难，蹇运方资。凶羯稽诛，外忧未夷。矧乃萧墙，仍生枭鸱。逆兵累遘，三缠紫微。远惟自天，抑亦由人。道苟无亏，衅故曷因。遑遑遗黎，死痛生勤。抚运怀□，天地不仁。烝哉我皇，哲嶷自然。远□隆替，思怀普天。明发询求，德音遐宣。临政存化，昵亲尊贤。亲贤孰在，实赖伯舅。卓矣都乡，光此举首。苟云至公，身非己有。将敷徽猷，仰赞圣后。义存急病，星驾路次。穆尔平心，不休不悴。险无矜容，商无凌气。形与务动，志恬道味。余与夫子，分以情照。如彼清风，应此朗啸。契定一面，遂隆雅好。弛张虽殊，宫商同调。无湖之寓，家子之馆。武昌之游，缱绻夕旦。邂逅不已，同集海畔。宅仁怀旧，用忘侨叹。晏安难常，理有会乖。之子之性，惆怅低徊。子冲赤霄，我戢蓬黎。启兴歧路，慨矣增怀。我闻为政，宽猛相革。体非太上，畴能全德。鉴彼韦弦，慎尔准墨。人望在兹，可不允塞。古人重离，必有赠迁。千金之遗，孰与片言。励矣庾生，勉踪前贤。何以将行，取诸斯篇。
赠温峤诗
作者：孙绰
朝代：魏晋

大朴无像，钻之者鲜。玄风虽存，微言靡演。邈矣哲人，测深钩缅。谁谓道辽，得之无远。既综幽纪，亦理俗罗。神濯无浪，形浑俗波。颖非我朗，贵在光和。振翰梧摽，翻飞丹霞。爰在冲乱，质嶷韵令。长崇简易，业大德盛。体与荣辞，迹与化竞。经纬天维，翼亮皇政。狡哉不臣，拒顺称兵。矫矫君侯，杖钺斯征。鲸鲵悬鳃，灵浒载清。净能弘道，动□功成。无则无慕，有必有希。仰荫风云，自同兰夷。辞以运情，情诣名遗。忘其言往，鉴诸旨归。
答嵇康诗四首·其四
作者：嵇喜
朝代：魏晋

饰车驻驷。驾言出游。南厉伊渚。北登邙丘。青林华茂。春。
与山巨源绝交书
作者：嵇康
朝代：魏晋

康白：足下昔称吾于颍川，吾常谓之知言。然经怪此意尚未熟悉于足下，何从便得之也？前年从河东还，显宗、阿都说足下议以吾自代，事虽不行，知足下故不知之。足下傍通，多可而少怪；吾直性狭中，多所不堪，偶与足下相知耳。闲闻足下迁，惕然不喜，恐足下羞庖人之独割，引尸祝以自助，手荐鸾刀，漫之膻腥，故具为足下陈其可否。
吾昔读书，得并介之人，或谓无之，今乃信其真有耳。性有所不堪，真不可强。今空语同知有达人无所不堪，外不殊俗，而内不失正，与一世同其波流，而悔吝不生耳。老子、庄周，吾之师也，亲居贱职；柳下惠、东方朔，达人也，安乎卑位，吾岂敢短之哉！又仲尼兼爱，不羞执鞭；子文无欲卿相，而三登令尹，是乃君子思济物之意也。所谓达能兼善而不渝，穷则自得而无闷。以此观之，故尧、舜之君世，许由之岩栖，子房之佐汉，接舆之行歌，其揆一也。仰瞻数君，可谓能遂其志者也。故君子百行，殊途而同致，循性而动，各附所安。故有处朝廷而不出，入山林而不返之论。且延陵高子臧之风，长卿慕相如之节，志气所托，不可夺也。吾每读尚子平、台孝威传，慨然慕之，想其为人。少加孤露，母兄见骄，不涉经学。性复疏懒，筋驽肉缓，头面常一月十五日不洗，不大闷痒，不能沐也。每常小便而忍不起，令胞中略转乃起耳。又纵逸来久，情意傲散，简与礼相背，懒与慢相成，而为侪类见宽，不攻其过。又读《庄》、《老》，重增其放，故使荣进之心日颓，任实之情转笃。此犹禽鹿，少见驯育，则服从教制；长而见羁，则狂顾顿缨，赴蹈汤火；虽饰以金镳，飨以嘉肴，愈思长林而志在丰草也。
阮嗣宗口不论人过，吾每师之而未能及；至性过人，与物无伤，唯饮酒过差耳。至为礼法之士所绳，疾之如仇，幸赖大将军保持之耳。吾不如嗣宗之资，而有慢弛之阙；又不识人情，暗于机宜；无万石之慎，而有好尽之累。久与事接，疵衅日兴，虽欲无患，其可得乎？又人伦有礼，朝廷有法，自惟至熟，有必不堪者七，甚不可者二：卧喜晚起，而当关呼之不置，一不堪也。抱琴行吟，弋钓草野，而吏卒守之，不得妄动，二不堪也。危坐一时，痹不得摇，性复多虱，把搔无已，而当裹以章服，揖拜上官，三不堪也。素不便书，又不喜作书，而人间多事，堆案盈机，不相酬答，则犯教伤义，欲自勉强，则不能久，四不堪也。不喜吊丧，而人道以此为重，已为未见恕者所怨，至欲见中伤者；虽瞿然自责，然性不可化，欲降心顺俗，则诡故不情，亦终不能获无咎无誉如此，五不堪也。不喜俗人，而当与之共事，或宾客盈坐，鸣声聒耳，嚣尘臭处，千变百伎，在人目前，六不堪也。心不耐烦，而官事鞅掌，机务缠其心，世故烦其虑，七不堪也。又每非汤、武而薄周、孔，在人间不止，此事会显，世教所不容，此甚不可一也。刚肠疾恶，轻肆直言，遇事便发，此甚不可二也。以促中小心之性，统此九患，不有外难，当有内病，宁可久处人间邪？又闻道士遗言，饵术黄精，令人久寿，意甚信之；游山泽，观鱼鸟，心甚乐之；一行作吏，此事便废，安能舍其所乐而从其所惧哉！
夫人之相知，贵识其天性，因而济之。禹不逼伯成子高，全其节也；仲尼不假盖于子夏，护其短也；近诸葛孔明不逼元直以入蜀，华子鱼不强幼安以卿相，此可谓能相终始，真相知者也。足下见直木不可以为轮，曲木不可以为桷，盖不欲枉其天才，令得其所也。故四民有业，各以得志为乐，唯达者为能通之，此足下度内耳。不可自见好章甫，强越人以文冕也；己嗜臭腐，养鸳雏以死鼠也。吾顷学养生之术，方外荣华，去滋味，游心于寂寞，以无为为贵。纵无九患，尚不顾足下所好者。又有心闷疾，顷转增笃，私意自试，不能堪其所不乐。自卜已审，若道尽途穷则已耳。足下无事冤之，令转于沟壑也。
吾新失母兄之欢，意常凄切。女年十三，男年八岁，未及成人，况复多病。顾此悢悢，如何可言！今但愿守陋巷，教养子孙，时与亲旧叙离阔，陈说平生，浊酒一杯，弹琴一曲，志愿毕矣。足下若嬲之不置，不过欲为官得人，以益时用耳。足下旧知吾潦倒粗疏，不切事情，自惟亦皆不如今日之贤能也。若以俗人皆喜荣华，独能离之，以此为快；此最近之，可得言耳。然使长才广度，无所不淹，而能不营，乃可贵耳。若吾多病困，欲离事自全，以保余年，此真所乏耳，岂可见黄门而称贞哉！若趣欲共登王途，期于相致，时为欢益，一旦迫之，必发狂疾。自非重怨，不至于此也。
野人有快炙背而美芹子者，欲献之至尊，虽有区区之意，亦已疏矣。愿足下勿似之。其意如此，既以解足下，并以为别。嵇康白。
代秋胡歌诗
作者：嵇康
朝代：魏晋

富贵尊荣。忧患谅独多。富贵尊荣。忧患谅独多。古人所惧。丰屋蔀家。人害其上。兽恶网罗。惟有贫贱。可以无他。歌以言之。富贵忧患多。贫贱易居。贵盛难为工。贫贱易居。贵盛难为工。耻佞直言。与祸相逢。变故万端。俾吉作凶。思牵黄犬。其计莫从。歌以言之。贵盛难为工。劳谦寡悔。忠信可久安。劳谦寡悔。忠信可久安。天道害盈。好胜者残。强梁致灾。多事招患。欲得安乐。独有无愆。歌以言之。忠信可久安。役神者弊。极欲令人枯。役神者弊。极欲令人枯。颜回短折。下及童乌。纵体淫恣。莫不早徂。酒色何物。自令不辜。歌以言之。酒色令人枯。绝智弃学。游心于玄默。绝智弃学。游心于玄默。遇过而悔。当不自得。垂钓一壑。所乐一国。被发行歌。和气四塞。歌以言之。游心于玄默。思与王乔。乘云游八极。思与王乔。乘云游八极。凌厉五岳。忽行万亿。授我神药。自生羽翼。呼吸太和。炼形易色。歌以言之。思行游八极。徘徊钟山。息驾于层城。徘徊钟山。息驾于层城。上荫华盖。下采若英。受道王母。遂升紫庭。逍遥天衢。千载长生。歌以言之。徘徊于层城。
代秋胡歌诗·其七
作者：嵇康
朝代：魏晋

徘徊钟山。息驾于层城。徘徊钟山。息驾于层城。上荫华盖。下采若英。受道王母。遂升紫庭。逍遥天衢。千载长生。歌以言之。徘徊于层城。
六言诗十章
作者：嵇康
朝代：魏晋

惟上古尧舜。二人功德齐均。不以天下私亲。高尚简朴慈顺。宁济四海蒸民。唐虞世道治。万国穆亲无事。贤愚各自得志。晏然逸豫内忘。佳哉尔时可憙。智慧用有为。法令滋章寇生。纷然相召不停。大人玄寂无声。镇之以静自正。名与身孰亲。哀哉世俗徇荣。驰骛竭力丧精。得失相纷忧惊。自贪勤苦不宁。生生厚招咎。金玉满堂莫守。古人安此粗丑。独以道德为友。故能延期不朽。名行显患滋。位高势重祸基。美色伐性不疑。厚味腊毒难治。如何贪人不思。东方朔至清。外似贪污内贞。秽身滑稽隐名。不为世累所撄。所欲不足无营。楚子文善仕。三为令尹不喜。柳下降身蒙耻。不以爵禄为已。靖恭古惟二子。老莱妻贤明。不愿夫子相荆。相将避禄隐耕。乐道闲居采䓑。终厉高节不倾。嗟古贤原宪。弃背膏粱朱颜。乐此屡空饥寒。形陋体逸心宽。得志一世无患。
六言诗十章·其三
作者：嵇康
朝代：魏晋

智慧用有为。法令滋章寇生。纷然相召不停。大人玄寂无声。镇之以静自正。
六言诗十章·其五
作者：嵇康
朝代：魏晋

生生厚招咎。金玉满堂莫守。古人安此粗丑。独以道德为友。故能延期不朽。
六言诗十章·其四
作者：嵇康
朝代：魏晋

名与身孰亲。哀哉世俗徇荣。驰骛竭力丧精。得失相纷忧惊。自贪勤苦不宁。
六言诗十首其三
作者：嵇康
朝代：魏晋

智能用有为。法令滋章寇生。纷然相召不停。大人玄寂无声。镇之以静自正。
六言诗十首其九
作者：嵇康
朝代：魏晋

老莱妻贤明。不愿夫子相荆。相将避禄隐耕。乐道闲居采䓑。终厉高节不倾。
六言诗十首其五
作者：嵇康
朝代：魏晋

生生厚招咎。金玉满堂莫守。古人安此麤丑。独以道德为友。故能延期不朽。
六言诗十首其四
作者：嵇康
朝代：魏晋

名与身孰亲。哀哉世俗狥荣。驰骛竭力丧精。得失相纷忧惊。自贪勤苦不宁。
四言诗
作者：嵇康
朝代：魏晋

淡淡流水，沦胥而逝。泛泛柏舟，载浮载滞。微啸清风，鼓楫容裔。放棹投竿，优游卒岁。婉彼鸳鸯，戢翼而游。俯唼绿藻，托身洪流。朝翔素濑，夕栖灵洲。摇荡清波，与之沈浮。藻泛兰池，和声激朗。操缦清商，游心大象。倾昧修身，惠音遗响。钟期不存，我志谁赏。敛弦散思，游钓九渊。重流千仞，或饵者悬。猗与庄老，栖迟永年。寔惟龙化，荡志浩然。肃肃冷风，分生江湄。却背华林，俯溯丹坻。含阳吐英，履霜不衰。嗟我殊观，百卉具腓。心之忧矣，孰识玄机。猗猗兰蔼，殖彼中原。绿叶幽茂，丽藻丰繁。馥馥蕙芳，顺风而宣。将御椒房，吐薰龙轩。瞻彼秋草，怅矣惟骞。泆泆白云，顺风而回。渊渊绿水，盈坎而颓。乘流远逝，自躬兰隈。杖策答诸，纳之素怀。长啸清原，惟以告哀。抄抄翔鸾，舒翼太清。俯眺紫辰，仰看素庭。凌蹑玄虚，浮沉无形。将游区外，啸侣长鸣。神□不存，谁与独征。有舟浮覆，绋纚是维。栝楫松棹，有若龙微。□津经险，越济不归。思友长林，抱朴山嵋。守器殉业，不能奋飞。羽化华岳，超游清霄。云盖习习，六龙飘飘。左配椒桂，右缀兰苕。凌阳赞路，王子奉轺。婉娈名山，真人是要。齐物养生，与道逍遥。微风清扇，云气四除。皎皎亮月，丽于高隅。兴命公子，携手同车。龙骥翼翼，扬镳踟蹰。肃肃宵征，造我友庐。光灯吐辉，华幔长舒。鸾觞酌醴，神鼎烹鱼。弦超子野，叹过绵驹。流咏太素，俯赞玄虚。孰克英贤，与尔剖符。
四言诗·其九
作者：嵇康
朝代：魏晋

有舟浮覆，绋纚是维。栝楫松棹，有若龙微。□津经险，越济不归。思友长林，抱朴山嵋。守器殉业，不能奋飞。
四言诗·其八
作者：嵇康
朝代：魏晋

抄抄翔鸾，舒翼太清。俯眺紫辰，仰看素庭。凌蹑玄虚，浮沉无形。将游区外，啸侣长鸣。神□不存，谁与独征。
四言诗十一首其九
作者：嵇康
朝代：魏晋

有舟浮覆。绋纚是维。栝檝松棹。有若龙微。□津经俭。越济不归。思友长林。抱朴山嵋。守器殉业。不能奋飞。
四言诗十一首其八
作者：嵇康
朝代：魏晋

抄抄翔鸾。舒翼太清。俯眺紫辰。仰看素庭。凌蹑玄虚。浮沉无形。将游区外。啸侣长鸣。神□不存。谁与独征
幽愤诗
作者：嵇康
朝代：魏晋

嗟余薄祜。少遭不造。哀茕靡识。越在襁緥。母兄鞠育。有慈无威。恃忧肆妲。不训不师。爰及冠带。凭宠自放。抗心希古。任其所尚。托好老庄。贱物贵身。志在守朴。养素全真。曰余不敏。好善闇人。子玉之败。屡增惟尘。大人含弘。藏垢怀耻。民之多僻。政不由己。惟此褊心。显明臧否。感悟思愆。怛若创痏。欲寡其过。谤议沸腾。性不伤物。频致怨憎。昔惭柳惠。今愧孙登。内负宿心。外恧良朋。仰慕严郑。乐道闲居。与世无营。神气晏如。咨予不淑。婴累多虞。匪降自天。寔由顽疎。理弊患结。卒致囹圄。对答鄙讯。絷此幽阻。实耻讼寃时不我与。虽曰义直。神辱志沮。澡身沧浪。岂云能补。嗈嗈鸣鴈。奋翼北游。顺时而动。得意忘忧。嗟我愤叹。曾莫能俦。事愿违。遘兹淹留。穷达有命。亦又何求。古人有言。善莫近名。奉时恭默。咎悔不生。万石周慎。安亲保荣。世务纷纭。祗搅予情。安乐必诫。乃终利贞。煌煌灵芝。一生三秀。予独何为。有志不就。惩难思复。心焉内疚。庶勖将来。无馨无臭。采薇山阿。散发岩岫。永啸长吟。颐性养寿。
琴赋
作者：嵇康
朝代：魏晋

余少好音声，长而玩之。以为物有盛衰，而此无变；滋味有厌，而此不倦。可以导养神气，宣和情志。处穷独而不闷者，莫近于音声也。是故复之而不足，则吟咏以肆志；吟咏之不足，则寄言以广意。然八音之器，歌舞之象，历世才士，并为之赋颂。其体制风流，莫不相袭。称其才干，则以危苦为上；赋其声音，则以悲哀为主；美其感化，则以垂涕为贵。丽则丽矣，然未尽其理也。推其所由，似原不解音声；览其旨趣，亦未达礼乐之情也。众器之中，琴德最优。故缀叙所怀，以为之赋。
其辞曰：
惟椅梧之所生兮，托峻岳之崇冈。披重壤以诞载兮，参辰极而高骧。含天地之醇和兮，吸日月之休光。郁纷纭以独茂兮。飞英蕤于昊苍。夕纳景于吁虞渊兮，旦晞干于九阳。经千载以待价兮，寂神跱而永康。且其山川形势，则盘纡隐深，磪嵬岑嵓。亘岭巉岩，岞崿岖崟。丹崖崄巇，青壁万寻。若乃重巘增起，偃蹇云覆。邈隆崇以极壮，崛巍巍而特秀。蒸灵液以播云，据神渊而吐溜。尔乃颠波奔突，狂赴争流。触岩抵隈，郁怒彪休。汹涌腾薄，奋沫扬涛。瀄汩澎湃，蜿蟺相纠。放肆大川，济乎中州。安回徐迈，寂尔长浮。澹乎洋洋，萦抱山丘。详观其区土之所产毓，奥宇之所宝殖，珍怪琅玕，瑶瑾翕赩，丛集累积，奂衍于其侧。若乃春兰被其东，沙棠殖其西。涓子宅其阳，玉醴涌其前。玄云荫其上，翔鸾集其巅。清露润其肤，惠风流其间。竦肃肃以静谧，密微微其清闲。夫所以经营其左右者，固以自然神丽，而足思愿爱乐矣。
于是遁世之士，荣期绮季之畴，乃相与登飞梁，越幽壑，援琼枝，陟峻崿，以游乎其下。周旋永望，邈若凌飞，邪睨昆仑，俯阚海湄。指苍梧之迢递，临回江之威夷。悟时俗之多累，仰箕山之余辉。羡斯岳之弘敞，心慷慨以忘归。情舒放而远览，接轩辕之遗音。慕老童于騩隅，钦泰容之高吟。顾兹梧而兴虑，思假物以托心。乃斫孙枝，准量所任。至人摅思，制为雅琴。乃使离子督墨，匠石奋斤，夔襄荐法，般倕骋神。锼会裛厕，朗密调均。华绘雕琢，布藻垂文。错以犀象，籍以翠绿。弦以园客之丝，徽以钟山之玉。爰有龙凤之象，古人之形。伯牙挥手，钟期听声。华容灼爚，发采扬明，何其丽也！伶伦比律，田连操张。进御君子，新声憀亮，何其伟也！
及其初调，则角羽俱起，宫徵相证，参发并趣，上下累应。踸踔磥硌，美声将兴，固以和昶而足耽矣。尔乃理正声，奏妙曲，扬白雪，发清角。纷淋浪以流离，奂淫衍而优渥。粲奕奕而高逝，驰岌岌以相属。沛腾遌而竞趣，翕韡晔而繁缛。状若崇山，又象流波。浩兮汤汤，郁兮峨峨。怫烦冤，纡余婆娑。陵纵播逸，霍濩纷葩。检容授节，应变合度。兢名擅业，安轨徐步。洋洋习习，声烈遐布。含显媚以送终，飘余响乎泰素。
若乃高轩飞观，广夏闲房，冬夜肃清，朗月垂光，新衣翠粲，缨徽流芳。于是器冷弦调，心闲手敏。触Ⱨ如志，唯意所拟。初涉渌水，中奏清徵。雅昶唐尧，终咏微子。宽明弘润，优游躇跱。拊弦安歌，新声代起。歌曰：“凌扶摇兮憩瀛洲，要列子兮为好仇。餐沆瀣兮带朝霞，眇翩翩兮薄天游。齐万物兮超自得，委性命兮任去留。激清响以赴会，何弦歌之绸缪。”于是曲引向阑，众音将歇，改韵易调，奇弄乃发。扬和颜，攘皓腕。飞纤指以驰骛，纷譶以流漫。或徘徊顾慕，拥郁抑按，盘桓毓养，从容秘玩。闼尔奋逸，风骇云乱。牢落凌厉，布濩半散。丰融披离，斐韡奂烂。英声发越，采采粲粲。或间声错糅，状若诡赴。双美并进，骈驰翼驱。初若将乖，后卒同趣。或曲而不屈，直而不倨。或相凌而不乱，或相离而不殊。时劫掎以慷慨，或怨㜘而踌躇。忽飘飖以轻迈，乍留联而扶疏。或参谭繁促，复叠攒仄。纵横骆驿，奔遁相逼。拊嗟累赞，间不容息。瑰艳奇伟，殚不可识。若乃闲舒都雅，洪纤有宜。清和条昶，案衍陆离。穆温柔以怡怿，婉顺叙而委蛇。或乘险投会，邀隙趋危。譻若离鹍鸣清池，翼若游鸿翔层崖。纷文斐尾，慊縿离纚。微风余音，靡靡猗猗。或搂批攦捋，缥缭潎冽。轻行浮弹，明婳𥉻慧。疾而不速，留而不滞。翩绵飘邈，微音迅逝。远而听之，若鸾凤和鸣戏云中；迫而察之，若众葩敷荣曜春风。既丰赡以多姿，又善始而令终。嗟姣妙以弘丽，何变态之无穷！
若夫三春之初，丽服以时。乃携友生，以遨以嬉。涉兰圃，登重基，背长林，翳华芝，临清流，赋新诗。嘉鱼龙之逸豫，乐百卉之荣滋。理重华之遗操，慨远慕而长思。
若乃华堂曲宴，密友近宾，兰肴兼御，旨酒清醇。进南荆，发西秦，绍陵阳，度巴人。变用杂而并起，竦众听而骇神。料殊功而比操，岂笙籥之能伦？
若次其曲引所宜，则广陵止息，东武太山。飞龙鹿鸣，鹍鸡游弦。更唱迭奏，声若自然。流楚窈窕，惩躁雪烦。下逮谣俗，蔡氏五曲，王昭楚妃，千里别鹤。犹有一切，承间簉乏，亦有可观者焉。
然非夫旷远者，不能与之嬉游；非夫渊静者，不能与之闲止；非夫放达者，不能与之无；非夫至精者，不能与之析理也。若论其体势，详其风声，器和故响逸，张急故声清，间辽故音庳，弦长故徽鸣。性洁静以端理，含至德之和平。诚可以感荡心志，而发泄幽情矣！是故怀戚者闻之，莫不憯懔惨凄，愀怆伤心，含哀懊咿，不能自禁。其康乐者闻之，则欨愉欢释，抃舞踊溢，留连澜漫，嗢噱终日。若和平者听之，则怡养悦愉，淑穆玄真，恬虚乐古，弃事遗身。是以伯夷以之廉，颜回以之仁，比干以之忠，尾生以之信，惠施以之辩给，万石以之讷慎。其余触类而长，所致非一，同归殊途。或文或质，总中和以统物，咸日用而不失。其感人动物，盖亦弘矣。
于时也，金石寝声，匏竹屏气，王豹辍讴，狄牙丧味。天吴踊跃于重渊，王乔披云而下坠。舞鸑鷟于庭阶，游女飘焉而来萃。感天地以致和，况蚑行之众类。嘉斯器之懿茂，咏兹文以自慰。永服御而不厌，信古今之所贵。
乱曰：愔愔琴德，不可测兮；体清心远，邈难极兮；良质美手，遇今世兮；纷纶翕响，冠众艺兮；识音者希，孰能珍兮；能尽雅琴，唯至人兮！
诗
作者：嵇康
朝代：魏晋

鸟羣嬉。感寤长怀。能不永思。永思伊何。思齐大仪。凌云轻迈。托身灵螭。遥集玄圃。释辔华池。华木夜光。沙棠离离。俯漱神泉。仰叽琼枝。栖心浩素。终始不亏。
诗
作者：嵇康
朝代：魏晋

□□鸟群嬉。感寤长怀。能不永思。永思伊何。思齐大仪。凌云轻迈。托身灵螭。遥集玄圃。释辔华池。华木夜光。沙棠离离。俯漱神泉。仰叽琼枝。栖心浩素。终始不亏。
悼离赠妹诗二首二
作者：左思
朝代：魏晋

穆穆令妹。有德有言。才丽汉班。明朗楚樊。默识若记。下笔成篇。行显中闺。名播八蕃。以兰之芳。以膏之明。永去骨肉。内充紫庭。至情至念。惟父惟兄。悲其生离。泣下交颈。桓山之鸟。四子同巢。将飞将散。悲鸣忉忉。惟彼禽鸟。犹有号咷。况我同生。载忧载劳。将离将别。置酒中袖口。衔杯不饮。涕洟纵横。会日何短。隔日何长。仰瞻曜灵。爱此寸光。何以为赠。勉以列图。何以为诫。申以诗书。去去在近。上下欷歔。含辞满胸。郁愤不舒。燕燕之诗。伫立以泣。送尔涉涂。涕泗交集。云往雨绝。瞻望弗及。延伫中衢。愊忆呜唈。既乖既离。驰情仿髴。何寝不梦。何行不想。静言永念。形留神往。优思成疚。结在精爽。其思伊何。发言流泪。其疢伊何。寤寐惊悸。咏尔文辞。玩尔手笔。执书当面。聊以永日。
白发赋
作者：左思
朝代：魏晋

星星白发，生于鬓垂。虽非青蝇，秽我光仪。策名观国，以此见疵。将拔将镊，好爵是縻。 白发将拔，惄然自诉：禀命不幸，值君年暮。逼迫秋霜，生而皓素。始览明镜，惕然见恶。朝生昼拔，何罪之故？子观桔柚，一暠一晔，贵其素华，匪尚绿叶。愿戢子之手，摄子之镊。 咨尔白发，观世之途。靡不追荣，贵华贱桔。赫赫阊阖，蔼蔼紫庐。弱冠来仕，童髫献谟。甘罗乘轸，子奇剖符。英英终贾，高论云衢。拔白就黑。此自在吾。 白发临欲拔，瞑目号呼：何我之冤，何子之误！甘罗自以辩惠见称，不以发黑而名著。贾生自以良才见异，不以乌鬓而后举。闻之先民，国用老成。二老归周，周道肃清。四皓佐汉，汉德光明。何必去我，然后要荣？ 咨尔白发，事各有以，尔之所言，非不有理。曩贵耆耄，今薄旧齿。皤皤荣期，皓首田里。虽有二毛，河清难俟。随时之变，见叹孔子。 发乃辞尽，誓以固穷。昔临玉颜，今从飞蓬。发肤至昵，尚不克终。聊用拟辞，比之国风。
宋定伯捉鬼
作者：干宝
朝代：魏晋

南阳宋定伯，年少时，夜行逢鬼。问之，鬼言：“我是鬼。”鬼问：“汝复谁？”定伯诳之，言：“我亦鬼。”鬼问：“欲至何所？”答曰：“欲至宛市。”鬼言：“我亦欲至宛市。”遂行。
数里，鬼言：“步行太亟，可共递相担，何如？”定伯曰：“大善。”鬼便先担定伯数里。鬼言：“卿太重，将非鬼也？”定伯言：“我新鬼，故身重耳。”定伯因复担鬼，鬼略无重。如是再三。定伯复言：“我新鬼，不知有何所畏忌？”鬼答言：“惟不喜人唾。”于是共行。道遇水，定伯令鬼先渡，听之，了然无声音。定伯自渡，漕漼作声。鬼复言：“何以作声？”定伯曰：“新死，不习渡水故耳，勿怪吾也。”
行欲至宛市，定伯便担鬼著肩上，急持之。鬼大呼，声咋咋然，索下，不复听之。径至宛市中下著地，化为一羊，便卖之恐其变化，唾之。得钱千五百，乃去。于时石崇言：“定伯卖鬼，得钱千五百文。”
诗
作者：应璩
朝代：魏晋

酌彼春酒。上得供养亲老。下得温饱妻子。
华览崇文大夫唱
作者：应贞
朝代：魏晋

阴阳运潜，玄风扇厉。鹰隼腾扬，□狸搏噬。
鹪鹩赋
作者：张华
朝代：魏晋

鹪鹩，小鸟也，生于蒿莱之间，长于藩篱之下，翔集寻常之内，而生生之理足矣。色浅体陋，不为人用，形微处卑，物莫之害，繁滋族类，乘居匹游，翩翩然有以自乐也。彼鹫鹗惊鸿，孔雀翡翠，或淩赤霄之际，或托绝垠之外，翰举足以冲天，觜距足以自卫，然皆负矰婴缴，羽毛入贡。何者？有用于人也。夫言有浅而可以托深，类有微而可以喻大，故赋之云尔。
何造化之多端兮，播群形于万类。惟鹪鹩之微禽兮，亦摄生而受气。育翩翾之陋体，无玄黄以自贵。毛弗施于器用，肉弗登于俎味。鹰鹯过犹俄翼，尚何惧于罿罻。翳荟蒙笼，是焉游集。飞不飘扬，翔不翕习。其居易容，其求易给。巢林不过一枝，每食不过数粒。栖无所滞，游无所盘。匪陋荆棘，匪荣茞兰。动翼而逸，投足而安。委命顺理，与物无患。
伊兹禽之无知，何处身之似智。不怀宝以贾害，不饰表以招累。静守约而不矜，动因循以简易。任自然以为资，无诱慕于世伪。雕鹖介其觜距，鹄鹭轶于云际。稚鸡窜于幽险，孔翠生乎遐裔。彼晨凫与归雁，又矫翼而增逝。咸美羽而丰肌，故无罪而皆毙。徒衔芦以避缴，终为戮于此世。苍鹰鸷而受譄，鹦鹉惠而入笼。屈猛志以服养，块幽絷于九重。变音声以顺旨，思摧翮而为庸。恋钟岱之林野，慕陇坻之高松。虽蒙幸于今日，未若畴昔之从容。
海鸟鶢鶋，避风而至。条枝巨雀，踰岭自致。提挈万里，飘飖逼畏。夫唯体大妨物，而形瑰足玮也。阴阳陶蒸，万品一区。巨细舛错，种繁类殊。鹪螟巢于蚊睫，大鹏弥乎天隅。将以上方不足，而下比有余。普天壤以遐观，吾又安知大小之所如？
晋四厢乐歌二首 其一 王公上寿酒歌
作者：成公绥
朝代：魏晋

上寿酒。乐未央。大晋应天庆。皇帝永无疆。
晋四厢乐歌二首 其二 正旦大会行礼歌
作者：成公绥
朝代：魏晋

穆穆天子。光临万国。多士盈朝。莫匪俊德。流化罔极。王猷允塞。嘉会置酒。嘉宾充庭。羽旄曜辰极。钟鼓振泰清。百辟朝三朝。彧彧明仪刑。济济锵锵。金振玉声。礼乐具。宴嘉宾。眉寿祚圣皇。景福惟日新。群后戾止。有来雍雍。献酬纳贽。崇此礼容。丰肴万俎。旨酒千钟。嘉乐尽宴乐。福禄咸攸同。乐哉。天下安宁。道化行。风俗清。箫韶作。咏九成。年丰穰。世泰平。至治哉。乐无穷。元首聪明。股肱忠。澍丰泽。扬清风。嘉瑞出。灵应彰。麒麟见。凤凰翔。醴泉涌。流中唐。嘉禾生。穗盈箱。降繁祉。祚圣皇。承天位。统万国。受命应期。授圣德。四世重光。宣开洪业。景克昌。文钦明。德弥彰。肇启晋邦。流祚无疆。泰始建元。凤皇龙兴。龙兴伊何。享祚万乘。奄有八荒。化育黎蒸。图书焕炳。金石有徵。德光大。道熙隆。被四表。格皇穹。奕奕万嗣。明明显融。高朗令终。保兹永祚。与天比崇。圣皇君四海。顺人应天期。三叶合重光。泰始开洪基。明曜参日月。功化侔四时。宇宙清且泰。黎庶咸雍熙。善哉雍熙。惟天降命。翼仁佑圣。于穆三皇。载德弥盛。总齐璇玑。光统七政。百揆时序。化若神圣。四海同风。兴至仁。济民育物。拟陶钧。拟陶钧。垂惠润。皇皇群贤。峨峨英俊。德化宣。芬芳播来胤。播来胤。垂后昆。清庙何穆穆。皇极辟四门。皇极辟四门。万机无不综。亹亹翼翼。乐不及荒。饥不遑食。大礼即行。乐无极。登昆仑。上层城。乘飞龙。升泰清。冠日月。佩五星。扬虹霓。建彗旌。披庆云。荫繁荣。览八极。游天庭。顺天地。和阴阳。序四时。曜三光。张帝网。正皇纲。播仁风。流惠康。迈洪化。振灵威。怀万方。纳九夷。朝阊阖。宴紫微。建五旗。罗钟虡。列四县。奏韶武。铿金石。扬旌羽。纵八佾。巴渝舞。咏雅颂。和律吕。于胥乐。乐圣主。化荡荡。清风泄。总英雄。御俊杰。开宇宙。扫四裔。光缉熙。美圣哲。超百代。扬休烈。流景祚。显万世。皇皇显祖。翼世佐时。宁济六合。受命应期。神武鹰扬。大化咸熙。廓开皇衢。用成帝基。光光景皇。无竞惟烈。匡时拯俗。休功盖世。宇宙既康。九域有截。天命降鉴。启祚明哲。穆穆烈考。克明克隽。实天生德。诞膺灵运。肇建帝业。开国有晋。载德奕世。垂庆洪胤。明明圣帝。龙飞在天。与灵合契。通德幽玄。仰化青云。俯育重渊。受灵之祜。于万斯年。
晋四厢乐歌二首·王公上寿酒歌
作者：成公绥
朝代：魏晋

上寿酒。乐未央。大晋应天庆。皇帝永无疆。穆穆天子。光临万国。多士盈朝。莫匪俊德。流化罔极。王猷允塞。嘉会置酒。嘉宾充庭。羽旄曜辰极。钟鼓振泰清。百辟朝三朝。彧彧明仪刑。济济锵锵。金振玉声。礼乐具。宴嘉宾。眉寿祚圣皇。景福惟日新。群后戾止。有来雍雍。献酬纳贽。崇此礼容。丰肴万俎。旨酒千钟。嘉乐尽宴乐。福禄咸攸同。乐哉。天下安宁。道化行。风俗清。箫韶作。咏九成。年丰穰。世泰平。至治哉。乐无穷。元首聪明。股肱忠。澍丰泽。扬清风。嘉瑞出。灵应彰。麒麟见。凤凰翔。醴泉涌。流中唐。嘉禾生。穗盈箱。降繁祉。祚圣皇。承天位。统万国。受命应期。授圣德。四世重光。宣开洪业。景克昌。文钦明。德弥彰。肇启晋邦。流祚无疆。泰始建元。凤皇龙兴。龙兴伊何。享祚万乘。奄有八荒。化育黎蒸。图书焕炳。金石有徵。德光大。道熙隆。被四表。格皇穹。奕奕万嗣。明明显融。高朗令终。保兹永祚。与天比崇。圣皇君四海。顺人应天期。三叶合重光。泰始开洪基。明曜参日月。功化侔四时。宇宙清且泰。黎庶咸雍熙。善哉雍熙。惟天降命。翼仁佑圣。于穆三皇。载德弥盛。总齐璇玑。光统七政。百揆时序。化若神圣。四海同风。兴至仁。济民育物。拟陶钧。拟陶钧。垂惠润。皇皇群贤。峨峨英俊。德化宣。芬芳播来胤。播来胤。垂后昆。清庙何穆穆。皇极辟四门。皇极辟四门。万机无不综。亹亹翼翼。乐不及荒。饥不遑食。大礼即行。乐无极。登昆仑。上层城。乘飞龙。升泰清。冠日月。佩五星。扬虹霓。建彗旌。披庆云。荫繁荣。览八极。游天庭。顺天地。和阴阳。序四时。曜三光。张帝网。正皇纲。播仁风。流惠康。迈洪化。振灵威。怀万方。纳九夷。朝阊阖。宴紫微。建五旗。罗钟虡。列四县。奏韶武。铿金石。扬旌羽。纵八佾。巴渝舞。咏雅颂。和律吕。于胥乐。乐圣主。化荡荡。清风泄。总英雄。御俊杰。开宇宙。扫四裔。光缉熙。美圣哲。超百代。扬休烈。流景祚。显万世。皇皇显祖。翼世佐时。宁济六合。受命应期。神武鹰扬。大化咸熙。廓开皇衢。用成帝基。光光景皇。无竞惟烈。匡时拯俗。休功盖世。宇宙既康。九域有截。天命降鉴。启祚明哲。穆穆烈考。克明克隽。实天生德。诞膺灵运。肇建帝业。开国有晋。载德奕世。垂庆洪胤。明明圣帝。龙飞在天。与灵合契。通德幽玄。仰化青云。俯育重渊。受灵之祜。于万斯年。
《淮南子》引谚
作者：无名氏
朝代：魏晋

鸟穷则噣。兽穷则？。人穷则诈。
京师为张轨歌
作者：无名氏
朝代：魏晋

凉州大马。横行天下。凉州鸱苕寇贼消。鸱苕翩翩怖杀人。
使者为妖祠诗诗
作者：无名氏
朝代：魏晋

楚九州渚。吴九州都。扬州士。作天子。四世治。太平始。
元康三的蜀中童谣四首
作者：无名氏
朝代：魏晋

郫城坚。盎底穿。郫城细子李持细。江桥头。阙下市。城都北门十八子。有客有客。来侵门陌。其气欲索。
元康三的蜀中童谣四首·其一
作者：无名氏
朝代：魏晋

郫城坚。盎底穿。郫城细子李持细。
元康三的蜀中童谣四首·其二
作者：无名氏
朝代：魏晋

江桥头。阙下市。城都北门十八子。
军中为夏侯渊语
作者：无名氏
朝代：魏晋

典军校尉夏侯渊。三日五百。六日一千。
军中谣
作者：无名氏
朝代：魏晋

以计代战。一当万。
凉州民谣
作者：无名氏
朝代：魏晋

蛇利炮。蛇利炮。公头坠地而不觉。
南土人为牡蛎语
作者：无名氏
朝代：魏晋

得合涧一蛎，虽不足豪，亦可以高。
历阳百姓歌
作者：无名氏
朝代：魏晋

重罗黎。重罗黎。使君南上无还时。
古越谣歌
作者：无名氏
朝代：魏晋

君乘车，我戴笠，他日相逢下车揖。君担簦，我跨马，他日相逢为君下。
吴歌曲
作者：无名氏
朝代：魏晋

仙人赍持何等。前谒海童。
吴鼓吹曲十二曲·炎精缺
作者：无名氏
朝代：魏晋

炎精缺，汉道微。皇纲弛，政德违。众奸炽，民冈依。赫武烈，越龙飞。陟天衢，耀灵威。鸣雷鼓，抗电麾。抚乾衡，镇地机。厉虎旅，骋熊罴。发神听，吐英奇。张角破，边韩羁。宛颍平，南土绥。神武章，渥泽施。金声震，仁风驰。显高门，启皇基。统冈极，垂将来。汉之季。董卓乱。桓桓武烈应时运。义兵兴。云旗建。厉六师。罗八阵。飞鸣镝。接白刃。轻骑发。介士奋。丑虏震。使众散。劫汉主。迁西馆。雄豪怒。元恶偾。赫赫皇祖功名闻。摅武师。斩黄祖。攘夷凶族。革平西夏。炎炎大烈震天下。曹操北伐拔柳城。乘胜席卷遂南征。刘氏不睦。八郡震惊。众既降。操屠荆。舟车十万扬风声。议者狐疑虑无成。赖我大皇发圣明。虎臣雄烈周与程。破操乌林。显章功名。秋风扬沙尘。寒露沾衣裳。角弓持弦急。鸠鸟化为鹰。边垂飞羽檄。寇贼侵界疆。跨马披介胄。慷慨怀悲伤。辞亲向长路。安知存与亡。穷达固有分。志士思立功。思立功。邀之战场。身逸获高赏。身没有遗封。克灭皖城遏寇贼，恶此凶孽阻奸慝。王师赫征众倾覆，除秽去暴戢兵革。民得就农边境息，诛君吊民昭至德。关背德。作鸱张。割我邑城图不祥。称兵北伐围樊阳。嗟臂大于股。将受其殃。巍巍夫圣主。睿德与玄通。与玄通。亲任吕蒙。泛舟洪汜池。溯涉长江。神武一何桓桓。声烈正与风翔。历抚江安城。大据郢邦。虏羽授首。百蛮咸来同。盛哉三比隆。荆门限巫山。高峻与云连。蛮夷阻其险。历世怀不宾。汉王据蜀郡。崇好结和亲。乖微中情疑。谗夫乱其间。大皇赫斯怒。虎臣勇气震。荡涤幽薮讨不恭。观兵扬炎耀。厉锋整封疆。整封疆。阐扬威武容。功赫戏。洪烈炳章。邈矣帝皇世。圣吴同厥风。荒裔望清化。化恢弘。煌煌大吴。延祚永未央。章洪德。迈威神。感殊风。怀远邻。平南裔。齐海滨。越裳贡。扶南臣。珍货充庭。所见日新。从历数。于穆我皇帝。圣哲受之天。神明表奇异。建号创皇基。聪睿协神思。德泽浸及昆虫。浩荡越前代。三光显精耀。阴阳称至治。肉角步郊畛。凤凰栖灵囿。神龟游沼池。图谶摹文字。黄龙觌鳞。符祥日月记。览往以察今。我皇多哙事。上钦昊天象。下副万姓意。光被弥苍生。家户蒙惠赍。风教肃以平。颂声章嘉喜。大吴兴隆。绰有馀裕。承天命。于昭圣德。三精垂象。符灵表德。巨石立。九穗植。龙金其麟。乌赤其色。舆人歌。亿夫叹息。超龙升。袭帝服。穷淳懿。体玄嘿。夙兴临朝。劳谦日昃。易简以崇仁。放远谗与慝。举贤才。亲近有德。均田畴。茂稼穑。审法令。定品式。考功能。明黜陟。人思自尽。唯心与力。家国治。王道直。思我帝皇。寿万亿。长保天禄。祚无极。玄化象以天。陛下圣真。张皇纲。率道以安民。惠泽宣流而云布。上下睦亲。君臣酣宴乐。激发弦歌扬妙新。修文筹庙胜。须时备驾巡洛津。康哉泰。四海欢忻。越与三五邻。
太平酒谚
作者：无名氏
朝代：魏晋

欲得长生。饮太平。
孙亮初白鼍鸣童谣
作者：无名氏
朝代：魏晋

白鼍鸣。龟背平。南郡城中可长生。守死不去义无成。
孙亮初童谣
作者：无名氏
朝代：魏晋

吁汝恪。何若若。芦苇单衣篾钩络。于何相求杨子阁。
安世房中歌
作者：无名氏
朝代：魏晋

大孝备矣。休德昭清。高张四县。乐充宫庭。芬树羽林。云景杳冥。金支秀华。庶旄翠旌。七始华始。肃倡和声。神来晏娭。庶几是听。粥粥音送。细齐人情。忽乘青玄。熙事备成。清思眑眑。经纬冥冥。我定历数。人告其心。敕身齐戒。施教申申。乃立祖庙。敬明尊亲。大矣孝熙。四极爰轃。王侯秉德。其邻翼翼。显明昭式。清明鬯矣。皇帝孝德。竟全大功。抚安四极。海内有奸。纷乱东北。诏抚成饰。武臣承德。行乐交逆。箫丂群慝。肃为济哉。盖定燕国。大海荡荡水所归。高贤愉愉民所怀。大山崔。百卉殖。民何贵。贵有德。安其所。乐终产。乐终产。世继绪。飞龙秋。游上天。高贤愉。乐民人。丰草葽。女罗施。善何如。谁能回。大莫大。成教德。长莫长。被无极。雷震震。电耀耀。明德乡。治本约。治本约。泽弘大。加被宠。咸相保。德施大。世曼寿。都荔遂芳。窅寙桂华。孝奏天仪。若日月光。乘玄四龙。回驰北行。羽旄殷盛。芬哉芒芒。孝道随世。我署文章。冯冯翼翼。承天之则。吾易久远。烛明四极。慈惠所爱。美若休德。杳杳冥审。克绰永福。硙硙即即。师象山则。鸣呼孝哉。案抚戎国。蛮夷竭欢。象来致福。兼临是爱。终无兵革。嘉荐芳矣。告灵飨矣。告灵既飨。德音孔臧。惟德之臧。建侯之常。承保天休。令问不忘。皇皇鸿明。荡侯休德。嘉承天和。伊乐厥福。在乐不荒。惟民之则。浚则师德。下民咸殖。令问在旧。孔容翼翼。孔容之常。承帝之明。下民之乐。子孙保光。承顺温良。受帝之光。嘉荐令芳。寿考不忘。承帝明德。师象山则。云施称民。永受厥福。承容之常。承帝之明。下民安乐。万寿无疆。
安帝义熙初谣二首·其二
作者：无名氏
朝代：魏晋

芦橙橙。逐水流。东风忽如起。那得入石头。
安帝元兴中童谣
作者：无名氏
朝代：魏晋

长干巷。巷长干。今年杀郎君。明年斩诸桓。
悯帝初童谣
作者：无名氏
朝代：魏晋

天子何在。豆田中。
成公绥引谚
作者：无名氏
朝代：魏晋

钱无耳。何可訚使。
成都王颖盛时义募将士谣语
作者：无名氏
朝代：魏晋

大事解。蚕欲遽。请且归。赴时务。昔以义来。今以义去。若复有急更相语。
拂舞歌诗三首 其三 济济篇
作者：无名氏
朝代：魏晋

畅飞畅舞气流芳。追念三五大绮黄。去失有。时可行。去来同时此未央。时冉冉。近桑榆。但当饮酒为欢娱。衰老逝。有何期。多忧耿耿内怀思。渊池广。鱼独希。愿得黄浦众所依。恩感人。世无比。悲歌且舞无极已。
时人为任安语
作者：无名氏
朝代：魏晋

欲知仲桓。问任安。居今行古。任定祖。
时人为张冲谣
作者：无名氏
朝代：魏晋

推财不疑。张长思。
时人为江统语
作者：无名氏
朝代：魏晋

嶷然稀言。江应元。
时人为裴秀语
作者：无名氏
朝代：魏晋

后进领袖。有裴秀。
时人为谢安郗超王坦之语
作者：无名氏
朝代：魏晋

大才槃槃。谢安家。江东独步。王文度。盛德日新。郗嘉宾。
时人为邓攸语
作者：无名氏
朝代：魏晋

天道无知。使邓伯道无儿。
时人为郗超王坦之语
作者：无名氏
朝代：魏晋

扬州独步。王文度。后来出人。郗嘉宾。
时人为郗超王坦之语
作者：无名氏
朝代：魏晋

盛德绝伦。郗嘉宾。江东独步。王文度。
时人语
作者：无名氏
朝代：魏晋

支郎。眼中黄。形躯虽细是智囊。
明帝太宁初童谣
作者：无名氏
朝代：魏晋

恻力恻力。放马山侧。大马死。小马饿。高山崩。石自破。
晋世京师谣
作者：无名氏
朝代：魏晋

十丈瓦屋八九间。芦作柱。薤作栏。
晋四厢乐歌三首 其一 王公上寿诗
作者：无名氏
朝代：魏晋

称元庆。奉圣觞。后皇延遐祚。安乐抚万方。
晋四厢乐歌三首 其三 正旦大会行礼诗
作者：无名氏
朝代：魏晋

于赫皇祖。迪哲齐圣。经纬大业。基天之命。克开洪绪。诞笃天庆。旁济彝伦。仰齐七政。烈烈景皇。克明克聪。静封略。定勋功。成民立政。仪刑万邦。式固崇轨。光绍前踪。允文烈考。睿哲应期。参德天地。比功四时。大亨以正。庶绩咸熙。肇启晋宇。遂登皇基。明明我后。玄德通神。受终正位。协应天人。容民厚下。育物流仁。跻我王道。辉光日新。
晋四厢乐歌三首 其二 王公上寿酒歌
作者：无名氏
朝代：魏晋

践元辰。延显融。献羽觞。祈令终。我皇寿而隆。我皇茂而嵩。本枝奋百世。休祚钟圣躬。
晋四厢乐歌三首 其二 食举东西厢乐诗
作者：无名氏
朝代：魏晋

明明在上。丕显厥繇。翼翼三寿。蕃后惟休。群生渐德。六合承流。三正元辰。朝庆鳞萃。华夏奉职贡。八荒觐殊类。黻冕充广庭。鸣玉盈朝位。济济朝位。言观其光。仪序既以时。礼文焕以彰。思皇享多祜。嘉乐永无央。九宾在庭。胪赞既通。升瑞奠贽。乃侯乃公。穆穆天尊。隆礼动容。履端承元吉。介福御万邦。朝享。上下咸雍。崇多仪。繁礼容。舞盛德。歌九功。扬芳烈。播休踪。皇化洽。洞幽明。怀柔百神。辑祥祯。潜龙跃。雕虎仁。仪凤鸟。届游麟。枯蠹荣。竭泉流。菌芝茂。枳棘柔。和气应。休徵弦。协灵符。彰帝期。绥宇宙。万国和。昊天成命。赍皇家。赍皇家。世资圣哲。三后在天。启鸿烈。启鸿烈。隆王基。率土讴吟。欣戴于时。恒文象。代气著期。泰始开元。龙升在位。四隩同风。燮宁殊类。五韪来备。嘉生以遂。凝庶绩。臻太康。申繁祉。胤无疆。本枝百世。继绪言不忘。继绪不忘。休有烈光。永言配命。惟晋之祥。圣明统世。笃皇仁。广大配天地。顺动若陶钧。玄化参自然。至德通神明。清风畅八极。流泽被无垠。于皇时晋。奕世齐圣。惟天降嘏。神祇保定。弘济区夏。允集大命。有命既集。光帝猷。大明重曜。鉴六幽。声教洋溢。惠滂流。惠滂流。移风俗。多士盈朝。贤俊比屋。敦世心。断凋反素朴。反素朴。怀庶方。干戚舞阶庭。疏狄悦遐荒。扶南假重译。肃慎袭衣裳。云覆雨施。德洽无疆。旁作穆穆。仁化翔。朝元日。宾王庭。承宸极。当盛明。衍和光。竭祗诚。仰嘉惠。怀德馨。游淳风。泳淑风。泳淑清。协忆兆。同欢荣。建皇极。统天位。运阴阳。御六气。殷群生。成性类。王道浃。治功成。人伦序。俗化清。虔明祀。祗三灵。崇礼乐。式仪刑。庆元吉。宴三朝。播金石。咏冷箫。奏九夏。舞云韶。迈德音。流英声。八纮一。六合宁。六合宁。承圣明。王泽洽。道登隆。绥函夏。总华戎。齐德教。混殊风。混殊风。康万国。崇夷简。尚敦德。弘王度。远遐则。
晋四厢乐歌三首·王公上寿诗
作者：无名氏
朝代：魏晋

称元庆。奉圣觞。后皇延遐祚。安乐抚万方。明明在上。丕显厥繇。翼翼三寿。蕃后惟休。群生渐德。六合承流。三正元辰。朝庆鳞萃。华夏奉职贡。八荒觐殊类。黻冕充广庭。鸣玉盈朝位。济济朝位。言观其光。仪序既以时。礼文焕以彰。思皇享多祜。嘉乐永无央。九宾在庭。胪赞既通。升瑞奠贽。乃侯乃公。穆穆天尊。隆礼动容。履端承元吉。介福御万邦。朝享。上下咸雍。崇多仪。繁礼容。舞盛德。歌九功。扬芳烈。播休踪。皇化洽。洞幽明。怀柔百神。辑祥祯。潜龙跃。雕虎仁。仪凤鸟。届游麟。枯蠹荣。竭泉流。菌芝茂。枳棘柔。和气应。休徵弦。协灵符。彰帝期。绥宇宙。万国和。昊天成命。赍皇家。赍皇家。世资圣哲。三后在天。启鸿烈。启鸿烈。隆王基。率土讴吟。欣戴于时。恒文象。代气著期。泰始开元。龙升在位。四隩同风。燮宁殊类。五韪来备。嘉生以遂。凝庶绩。臻太康。申繁祉。胤无疆。本枝百世。继绪言不忘。继绪不忘。休有烈光。永言配命。惟晋之祥。圣明统世。笃皇仁。广大配天地。顺动若陶钧。玄化参自然。至德通神明。清风畅八极。流泽被无垠。于皇时晋。奕世齐圣。惟天降嘏。神祇保定。弘济区夏。允集大命。有命既集。光帝猷。大明重曜。鉴六幽。声教洋溢。惠滂流。惠滂流。移风俗。多士盈朝。贤俊比屋。敦世心。断凋反素朴。反素朴。怀庶方。干戚舞阶庭。疏狄悦遐荒。扶南假重译。肃慎袭衣裳。云覆雨施。德洽无疆。旁作穆穆。仁化翔。朝元日。宾王庭。承宸极。当盛明。衍和光。竭祗诚。仰嘉惠。怀德馨。游淳风。泳淑风。泳淑清。协忆兆。同欢荣。建皇极。统天位。运阴阳。御六气。殷群生。成性类。王道浃。治功成。人伦序。俗化清。虔明祀。祗三灵。崇礼乐。式仪刑。庆元吉。宴三朝。播金石。咏冷箫。奏九夏。舞云韶。迈德音。流英声。八纮一。六合宁。六合宁。承圣明。王泽洽。道登隆。绥函夏。总华戎。齐德教。混殊风。混殊风。康万国。崇夷简。尚敦德。弘王度。远遐则。于赫皇祖。迪哲齐圣。经纬大业。基天之命。克开洪绪。诞笃天庆。旁济彝伦。仰齐七政。烈烈景皇。克明克聪。静封略。定勋功。成民立政。仪刑万邦。式固崇轨。光绍前踪。允文烈考。睿哲应期。参德天地。比功四时。大亨以正。庶绩咸熙。肇启晋宇。遂登皇基。明明我后。玄德通神。受终正位。协应天人。容民厚下。育物流仁。跻我王道。辉光日新。
晋宣文舞歌二首 其一 羽籥舞歌
作者：无名氏
朝代：魏晋

羲皇之初。天地开元。罔罟禽兽。群黎以安。神农教耕。创业诚难。民得粒食。澹然无所患。黄帝始征伐。万品造其端。军驾无常居。是曰轩辕。轩辕既勤止。尧舜匪荒宁。夏禹治水。汤武又用兵。孰能保安逸。坐致太平。圣皇迈乾乾。天下兴颂声。穆穆且明明。惟圣皇。道化彰。溅四海。清三光。万几理。庶事康。潜龙升。仪凤翔。风雨时。物繁昌。却走马。降瑞祥。扬侧陋。简忠良。百禄是荷。眉寿无疆。
晋宣文舞歌二首 其二 羽铎舞歌
作者：无名氏
朝代：魏晋

昔在浑成时。两仪尚未分。阳升垂清景。阴阴兴浮云。中和合氛氲。万物各异群。人伦得其序。众生乐圣君。三统继五行。然后有质文。皇王殊运代。治乱亦缤纷。伊大晋。德兼往古。越牺农。邈舜禹。参天地。陵三五。礼唐周。乐韶武。岂惟箫韶。六代具举。泽沾地境。化充天寓。圣明临朝。元凯作辅。普天同乐胥。浩浩元气。遐哉太清。五行流迈。日月代征。随时变化。庶物乃成。圣皇继天。光济群生。化之以道。万国咸宁。受兹介福。延于亿龄。
晋宣文舞歌二首·羽籥舞歌
作者：无名氏
朝代：魏晋

羲皇之初。天地开元。罔罟禽兽。群黎以安。神农教耕。创业诚难。民得粒食。澹然无所患。黄帝始征伐。万品造其端。军驾无常居。是曰轩辕。轩辕既勤止。尧舜匪荒宁。夏禹治水。汤武又用兵。孰能保安逸。坐致太平。圣皇迈乾乾。天下兴颂声。穆穆且明明。惟圣皇。道化彰。溅四海。清三光。万几理。庶事康。潜龙升。仪凤翔。风雨时。物繁昌。却走马。降瑞祥。扬侧陋。简忠良。百禄是荷。眉寿无疆。昔在浑成时。两仪尚未分。阳升垂清景。阴阴兴浮云。中和合氛氲。万物各异群。人伦得其序。众生乐圣君。三统继五行。然后有质文。皇王殊运代。治乱亦缤纷。伊大晋。德兼往古。越牺农。邈舜禹。参天地。陵三五。礼唐周。乐韶武。岂惟箫韶。六代具举。泽沾地境。化充天寓。圣明临朝。元凯作辅。普天同乐胥。浩浩元气。遐哉太清。五行流迈。日月代征。随时变化。庶物乃成。圣皇继天。光济群生。化之以道。万国咸宁。受兹介福。延于亿龄。
晋杯槃舞歌诗
作者：无名氏
朝代：魏晋

晋世宁。四海平。普天安东永大宁。四海安。天下欢。乐治兴隆舞杯槃。舞杯槃。何翩翩。举坐翻覆寿万年。天与日。终与一。左回右转不相失。筝笛悲。酒舞疲。心中慷慨呆健儿。樽酒甘。丝竹清。愿令诸君醉复醒。醉复醒。时合同。四座欢乐皆言工。丝竹音。可不听。亦舞此槃左右轻。自相当。合坐欢乐人命长。人命长。当结友。千秋万岁皆老寿。
晋铎舞歌云门篇
作者：无名氏
朝代：魏晋

黄云门。唐咸池。虞韶舞。夏夏殷沪。列代有五。振铎鸣金。近大武。清歌发唱。形为主。声和八音。协律吕。身不虚动。手不徒举。应节合度。周其叙。时奏宫角。杂之以徵羽。下餍众目。上从钟鼓。乐以移风。与德礼要辅。安有失其所。
晋鼙舞歌五首 其四 大晋篇
作者：无名氏
朝代：魏晋

赫赫大晋。于穆文皇。荡荡巍巍。道迈陶唐。世称三皇五帝。及今重其光。九德克明。文既显。武又章。恩弘六合。兼济万方。内举元凯。朝政以纲。外简虎臣。时惟鹰扬。靡顺不怀。逆命斯亡。仁配春日。威逾秋霜。济济多士。同兹兰芳。唐虞至治。四了滔天。致讨俭钦。冈不肃虔。化感海外。海外来宾。献其声乐。并称妾臣。西蜀猾夏。僣号方域。命将致讨。委国稽服。吴人放命。凭海阻江。飞书告谕。响应来同。先王建肆国。九服为蕃卫。亡秦坏诸侯。享祚不二世。历代不能复。忽逾五百岁。我皇迈圣德。应期创典制。分土五等。蕃国正封界。莘莘文武佐。千秋遘嘉会。洪业溢区内。仁风翔海外。
曹丕引里语
作者：无名氏
朝代：魏晋

汝无自誉。观汝作家书。
杨泉引语
作者：无名氏
朝代：魏晋

黄金累千。不如一贤。土非玉璧。谈者为价。上不正。下参差。
桓温府为郗超王珣语
作者：无名氏
朝代：魏晋

髯参军。短主簿。能令公喜。能令公怒。
樊氏陂谚
作者：无名氏
朝代：魏晋

陂汪汪。下田良。樊子失业庾公昌。
武帝太康后童谣三首
作者：无名氏
朝代：魏晋

局缩肉。数横目。中国当败吴当复。宫门柱。且莫朽。吴当复在三十年后。
武帝太康后童谣三首·其一
作者：无名氏
朝代：魏晋

局缩肉。数横目。中国当败吴当复。
武帝太康后童谣三首·其二
作者：无名氏
朝代：魏晋

宫门柱。且莫朽。吴当复在三十年后。
武陵人歌
作者：无名氏
朝代：魏晋

仰兹山兮迢迢。层石构兮嵯峨。朝日丽兮阳岩。落景梁兮阴阿。鄣壑兮生音。吟籁兮相和。敷芳兮绿林。恬淡兮润波。乐兹潭兮安流。缓尔棹兮咏歌。
永嘉中长安谣
作者：无名氏
朝代：魏晋

秦川中。血没腕。唯有凉州倚柱观。
沈莹引谚
作者：无名氏
朝代：魏晋

宁负千石之粟。不愿负人猴头羹。宁去累世田宅。不去䱥鱼额。
泡鱼蒿猪谚
作者：无名氏
朝代：魏晋

朝为泡鱼，暮为蒿猪。朝为懒妇，暮为奔鱼孚。
洛中为冯荪语
作者：无名氏
朝代：魏晋

洛中铮铮。冯惠卿。
洛中为刘氏兄弟语
作者：无名氏
朝代：魏晋

洛中雅雅。有三嘏。
洛中为荀闿语
作者：无名氏
朝代：魏晋

洛中英英。荀道明。
燕童谣
作者：无名氏
朝代：魏晋

一束藁。两头然。秃头小儿来灭燕。
王敦将灭时童谣
作者：无名氏
朝代：魏晋

剪生剪韭。断阳柳。河东小子。令我与子。
琴引
作者：无名氏
朝代：魏晋

酒坐俱勿往。听吾琴之所言。舒长袖似舞兮乃褕袂何曼。奏章而却逢兮愿瞻心之所欢。借连娟之寒态兮假卮酒酌五般。泣喻而妖兮纳其声声丽颜。长㯓兮叹曰骑。美人旖旎纷嬆。枻霜罗衣兮羽旄。夜褒圭玉珠参差。妙丽兮被云髾。登高台兮望青挨。常羊啖还何厌兮归来。
祈嘉夜闻人呼语
作者：无名氏
朝代：魏晋

祈孔宾。祈孔宾。隐去来。隐去来。修饰人间。甚苦不可谐。所得未毛铢。所丧如山崖。
神弦歌十一首 其五 白石郎曲
作者：无名氏
朝代：魏晋

白石郎。临江居。前导江伯后从鱼。积石如玉。列松如翠。郎艳得绝。世无其二。
练时日
作者：无名氏
朝代：魏晋

练时日，侯有望。焫膋萧，延四方。九重开，灵之斿。垂惠恩，鸿祜休。灵之车，结玄云。驾飞龙，羽旄纷。灵之下，若风马。左仓龙，右白虎。灵之来，神哉沛。先以雨，般裔裔。灵之至，庆阴阴。相放？，震澹心。灵已坐，五音饬。虞至旦，承灵亿。牲茧栗，粢盛香。尊桂酒，宾八乡。灵安留，吟青黄。遍观此，眺瑶堂。众嫭并，绰奇丽。颜如荼，兆逐靡。被华文，侧雾縠。曳阿锡，佩珠玉。侠嘉夜，茝兰芳。澹容与，献嘉觞。
绵州巴歌
作者：无名氏
朝代：魏晋

豆子山，打瓦鼓。扬平山，撒白雨。下白雨，取龙女。织得绢，二丈五。一半属罗江，一半属玄武。
苻坚国中谣
作者：无名氏
朝代：魏晋

谁谓尔坚。石打碎。
苻坚时凤凰歌
作者：无名氏
朝代：魏晋

凤凰于飞。其羽翼翼。渊哉圣后。龄万亿。
荆州百姓歌
作者：无名氏
朝代：魏晋

黄昙英。扬州大佛来上明。
荥阳令歌
作者：无名氏
朝代：魏晋

荥阳令。有异政。修立学校人易性。令我子弟耻斗讼。
葛洪引谚
作者：无名氏
朝代：魏晋

书三写。鱼成鲁帝成虎。
蒋济为护军时谣言
作者：无名氏
朝代：魏晋

欲求牙门。当得千匹。百人督。五百匹。
蜀郡民为廉范歌
作者：无名氏
朝代：魏晋

廉叔度。来何暮。不禁火。民安作。平生无襦今五裤。
西州为鞠氏游氏语
作者：无名氏
朝代：魏晋

鞠与游。牛羊不数头。南开朱门。北望青楼。
赤蛟
作者：无名氏
朝代：魏晋

赤蛟绥，黄华盖。露夜零，书晻濭。百君礼，六龙位。勺椒浆，灵已醉。灵既享，锡吉祥。芒芒极，降嘉觞。灵殷殷，烂扬光。延寿命，永未央。杳冥冥，塞六合。泽汪濊，辑万国。灵禗禗，象舆？。票然逝，旗逶蛇。礼乐成，灵将归。托玄德，长无衰。
赤雀辞
作者：无名氏
朝代：魏晋

安公安公。冶与天通。七月七日。迎汝以赤龙。
辟历
作者：无名氏
朝代：魏晋

疾雨盈河。辟历下臻。洪水浩浩滔厥天。铿？隆愧。隐隐阗阗。国将亡兮丧厥年。
长安为苻坚语
作者：无名氏
朝代：魏晋

欲得必存。当举烟。
阳平人为束皙歌
作者：无名氏
朝代：魏晋

束先生。通神明。请天三日甘雨零。我黍以育。我稷以生。何以畴之。报束长生。
陆机引里语
作者：无名氏
朝代：魏晋

斫檀不谛。得系迷。系迷尚可。得驳马。
陈武引里语
作者：无名氏
朝代：魏晋

都亭鼠。数闻长者语。
驾循引谚
作者：无名氏
朝代：魏晋

射的白。斛米百。射的玄斛米千。
魏鼓吹曲十二曲·楚之平
作者：无名氏
朝代：魏晋

楚之平，义兵征。神武奋，金鼓鸣。迈武德，扬洪名。汉室微，社稷倾。皇道失，桓与灵。阉宦炽，群雄争。边韩起，乱金城。中国扰，无纪经。赫武皇，起旗旌。麾天下，天下平。济九州，九州宁。创武功，武功成。越五帝，邈三王。兴礼乐，定纪纲。普日月，齐辉光。战荥阳。汴水陂。戎士愤怒。贯甲驰。陈未成。退徐荥。二万骑。堑垒平。戎马伤。六军惊。势不集。众几倾。白日没。时晦冥。顾中牟。心屏营。同盟疑。计无成。赖我武皇万国宁。获吕布。戮陈宫。芟夷鲸鲵。驱骋群雄。囊括天下运掌中。克绍官渡由白马。僵尸流血被原野。贼众如犬羊。王师尚寡沙堆傍。风飞扬。转战不利士卒伤。今日不胜后何望。土山地道不可当。卒胜大捷震冀方。屠城破邑。神武遂章。旧邦萧条心伤悲。孤魂翩翩当何依。游士恋故涕如摧。兵起事大令愿违。传求亲戚在者谁。立庙置后魂来归。定武功。济黄河。河水汤汤。旦暮有横流波。袁氏欲衰。兄弟寻干戈。决漳水。水流滂沱。嗟城中如流鱼。谁能复顾室家。计穷虑尽求来连和。和不时心中忧戚。贼众内溃。君臣奔北。拔邺城奄有魏国。王业艰难。览观古今。可为长叹。屠柳城。功诚难。越度陇塞路漫漫。北逾冈平。但闻悲风正酸。蹋顿授首。遂登白狼山。神武慹海外。永无北顾患。南荆何辽辽。江汉浊不清。菁茅久不贡。王师赫南征。刘琮据襄阳。贼备屯樊城。六军庐新野。金鼓震天庭。刘子面缚至。武皇许其成。许与其成抚其民。陶陶江汉间。普为大魏臣。大魏臣。向风思自新。思自新。齐功古人。在昔虞与唐。大魏得与均。多选忠义士。为喉唇。天下一定。万世无风尘。平关中，路向潼。济浊水，立高墉。斗韩马，离群凶。选骁骑，纵两翼。虏崩溃，级万亿。应帝期。于昭我文皇。历数承天序。龙飞自许昌。聪明昭四表。恩德动遐方。星辰为垂耀。日月为重光。河洛吐符瑞。草木挺嘉祥。麒麟步郊野。黄龙游津梁。白虎依山林。凤凰鸣高冈。考图定篇籍。功配上古羲皇。羲皇无遗文。仁圣相因循。期运三千岁。一生圣明君。尧授舜万国。万国皆附亲。四门为穆穆。教化常如神。大魏兴盛。与之为邻。邕熙。君臣念德。天下治。登帝道。获瑞宝。颂声并作。洋洋浩浩。吉日临高堂。置酒列名倡。歌声一何纡馀。杂笙簧。八音谐。有纪纲。子孙永建万国。寿考乐无央。惟太和元年。皇帝践阼。圣且仁。德泽为流布。灾蝗一时为绝息。上天时雨露。五谷滋田畴。四民相率遵轨度。事务澄清。天下狱讼察以情。元首明。魏家如此。那得不太平。
鸿胪中为韩暨韩宣语
作者：无名氏
朝代：魏晋

大鸿胪。小鸿胪。前后治行相曷如。
黄龙中童谣
作者：无名氏
朝代：魏晋

行白者君。追汝句骊马。
龙蛇歌
作者：无名氏
朝代：魏晋

有龙矫矫。将失其所。有蛇从之。周流天下。龙既入深渊。得其安所。蛇脂尽乾。独不得甘雨。
上留田行
作者：曹丕
朝代：魏晋

居世一何不同。上留田。富人食稻与粱。上留田。贫子食糟与糠。上留田。贫贱亦何伤。上留田。禄命悬在苍天。上留田。今尔叹息将欲谁怨。上留田。
上留田行
作者：曹丕
朝代：魏晋

居世一何不同。上留田。富人食稻粱。上留田。贫子食糟与糠。上留田。贫贱亦何伤。上留田。禄命悬在苍天。上留田。今尔叹息将欲谁怨。上留田。
与吴质书
作者：曹丕
朝代：魏晋

二月三日，丕白。岁月易得，别来行复四年。三年不见，《东山》犹叹其远，况乃过之，思何可支！虽书疏往返，未足解其劳结。
昔年疾疫，亲故多离其灾，徐、陈、应、刘，一时俱逝，痛可言邪？昔日游处，行则连舆，止则接席，何曾须臾相失！每至觞酌流行，丝）竹并奏，酒酣耳热，仰而赋诗，当此之时，忽然不自知乐也。谓百年己分，可长共相保，何图数年之间，零落略尽，言之伤心。顷撰其遗文，都为一集，观其姓名，已为鬼录。追思昔游，犹在心目，而此诸子，化为粪壤，可复道哉？
观古今文人，类不护细行，鲜能以名节自立。而伟长独怀文抱质，恬淡寡欲，有箕山之志，可谓彬彬君子者矣。著《中论》二十余篇，成一家之言，词义典雅，足传于后，此子为不朽矣。德琏常斐然有述作之意，其才学足以著书，美志不遂，良可痛惜。间者历览诸子之文，对之抆泪，既痛逝者，行自念也。孔璋章表殊健，微为繁富。公干有逸气，但未遒耳；其五言诗之善者，妙绝时人。元瑜书记翩翩，致足乐也。仲宣独自善于辞赋，惜其体弱，不足起其文，至于所善，古人无以远过。昔伯牙绝弦于钟期，仲尼覆醢于子路，痛知音之难遇，伤门人之莫逮。诸子但为未及古人，自一时之儁也，今之存者，已不逮矣。后生可畏，来者难诬，然恐吾与足下不及见也。
年行已长大，所怀万端，时有所虑，至通夜不瞑，志意何时复类昔日？已成老翁，但未白头耳。光武言："年三十余，在兵中十岁，所更非一。"吾德不及之，而年与之齐矣。以犬羊之质，服虎豹之文，无众星之明，假日月之光，动见瞻观，何时易乎？恐永不复得为昔日游也。少壮真当努力，年一过往，何可攀援，古人思秉烛夜游，良有以也。
顷何以自娱？颇复有所述造不？东望於邑，裁书叙心。丕白。
临高台
作者：曹丕
朝代：魏晋

临台行高。高以轩。下有水。清且寒。中有黄鹄往且翻。行为臣。当尽忠。愿令皇帝陛下三千岁。宜居此宫。鹄欲南游。雌不能随。我欲躬衔汝。口噤不能开。我欲负之。毛衣摧颓。五里一顾。六里徘徊。
大墙上蒿行
作者：曹丕
朝代：魏晋

阳春无不长成。草木群类随大风起。零落若何翩翩。中心独立一何茕。四时舍我驱驰。今我隐约欲何为。人生居天壤间。忽如飞鸟栖枯枝。我今隐约欲何为。适君身体所服。何不恣君口腹所尝。冬被貂鼲温暖。夏当服绮罗轻凉。行力自苦。我将欲何为。不及君少壮之时。乘坚车。策肥马良。上有沧浪之天。今我难得久来视。下有蠕蠕之地。今我难得久来履。何不恣意遨游。从君所喜。带我宝剑。今尔何为自低卬。悲丽平壮观。白如积雪。利如秋霜。驳犀标首。玉琢中央。帝王所服。辟除凶殃。御左右奈何致福祥。吴之辟闾。越之步光。楚之龙泉。韩有墨阳。苗山之鋋。羊头之钢。知名前代。咸自谓丽且美。曾不如君剑良。绮难忘。冠青云之崔嵬。纤罗为缨。饰以翠翰。既美且轻。表容仪。俯仰垂光荣。宋之章甫。齐之高冠。亦自谓美。盖何足观。排金铺。坐玉堂。风尘不起。天气清凉。奏桓瑟。舞赵倡。女娥长歌。声协宫商。感心动耳。荡气回肠。酌桂酒。鲙鲤鲂。与佳人期为乐康。前奉玉卮。为我行觞。今日乐不可忘。乐未央。为乐常苦迟。岁月逝。忽若飞。何为自苦。使我心悲。
大墙上蒿行
作者：曹丕
朝代：魏晋

阳春无不长成，草木群类，随大风起。零落若何翩翩，中心独立一何茕。四时舍我驱驰，今我隐约欲何为？生居天壤间，忽如飞鸟栖枯枝。我今隐约欲何为？ 适君身体所服，何不恣君口腹所尝？冬被貂鼲温暖，夏当服绮罗轻凉。行力自苦，我将欲何为？不及君少壮之时，乘坚车、策肥马良。上有沧浪之天，今我难得久来视。下有蠕蠕之地，今我难得久来履。何不恣意遨游，从君所喜？ 带我宝剑。今尔何为自低昂？悲丽乎壮观，白如积雪，利若秋霜。驳犀标首，玉琢中央。帝王所服，辟除凶殃。御左右，奈何致福祥？吴之辟闾，越之步光，楚之龙泉，韩有墨阳，苗山之铤，羊头之钢。知名前代，咸自谓丽且美，曾不如君剑良绮难忘。 冠青云之崔嵬，纤罗为缨，饰以翠翰，既美且轻。表容仪，俯仰垂光荣。宋之章甫，齐之高冠，亦自谓美，盖何足观？ 排金铺，坐玉堂。风尘不起，天气清凉。奏桓瑟，舞赵倡。女娥长歌，声协宫商。感心动耳，荡气回肠。酌桂酒，脍鲤鲂。与佳人期为乐康。前奉玉卮，为我行觞。 今日乐，不可忘，乐未央。为乐常苦迟，岁月逝，忽若飞。何为自苦，使我心悲。
月重轮行
作者：曹丕
朝代：魏晋

三辰垂光。照临四海。焕哉何煌煌。悠悠与天地久长。愚见目前。圣覩万年。明闇相绝。何可胜言。
月重轮行
作者：曹丕
朝代：魏晋

三辰垂光。照临四海。焕哉何煌煌。悠悠与天地久长。愚见目前。圣睹万年。明暗相绝。何可胜言。
秋胡行
作者：曹丕
朝代：魏晋

朝与佳人期，日夕殊不来。嘉肴不尝，旨酒停杯。
寄言飞鸟，告余不能。俯折兰英，仰结桂枝。
佳人不在，结之何为？从尔何所之？
乃在大诲隅。灵若道言，贻尔明珠。
企予望之，步立踟蹰。
佳人不来，何得斯须。
秋胡行
作者：曹丕
朝代：魏晋

朝与佳人期。日夕殊不来。嘉肴不尝。旨酒停杯。寄言飞鸟。告余不能。俯折兰英。仰结桂枝。佳人不在。结之何为。从尔何所之。乃在大海隅。灵若道言。贻尔明珠。企予望之。步立踟蹰。佳人不来。何得斯须。
陌上桑
作者：曹丕
朝代：魏晋

弃故乡。离室宅。远从军旅万里客。披荆棘。求阡陌。侧足独窘步。路局苲。虎豹嘷动。鸡惊禽失。羣鸣相索。登南山。奈何蹈盘石。树木丛生郁差错。寝蒿草。荫松柏。涕泣雨面沾枕席。伴旅单。稍稍日零落。惆怅窃自怜。相痛惜。
陌上桑
作者：曹丕
朝代：魏晋

弃故乡。离室宅。远从军旅万里客。披荆棘。求阡陌。侧足独窘步。路局苲。虎豹嗥动。鸡惊禽失。群鸣相索。登高山。奈何蹈盘石。树木丛生郁差错。寝蒿草。荫松柏。涕泣雨面沾枕席。伴旅单。稍稍日零落。惆怅窃自怜。相痛惜。
答赵景猷诗
作者：曹摅
朝代：魏晋

季耿惟末，孟冬之初。大火颓流，日月其除。嗟我怀人，离群索居。山谷乖错，飞沈异涂。与尔同代，光景永殊。爱而不见，搔首踟蹰。出门仿佯，陟彼城隅。俯察绿水，仰瞻天衢。雍雍和雁，偏偏游凫。感物兴怀，愤思郁纡。修夜悠悠，寂寂闲处。情在心想，中宵寤语。有鸟自南，寄声谢汝。飞鸟难期，徒独延伫。精诚之至。崩城陨霜。韩凡丹青。化为鸳鸯。止必交颈。飞必双翔。愿言与汝。携手同行。情若比目。离如参商，遗梦想象。仿佛晖光。中心郁滞。伊怀永伤。素秋授终，玄节敬御。逝将离征，我整我车。命彼仆夫，驾言北徂。告别津裔，执手歧路。泛舟中流，□□载溯。临河叹逝，眷眷长顾。越登关阻，逾历山川。峻阜隆崇，流水泉泫。旷野冥莽，修涂泯绵。鸟鸣雍雍，木落缤翩。薄寒吹凄，微风交旋。惟时怆尔，悼物恻然。远思遥奕，近念因悁。良夜弗寐，嘉肴弗餐。停驾踟蹰，进路槃桓。心亦何为，顾怀所安。嗟行伊久，慨其永叹。气感异类，诚发心肝。离禽赴衡，偏鸟鸣轩。思如寻萦，莫知其端。古人罔极，今我不爽。愿言所钦，唯子靡两。情存口咏，心意目想。形游神还，身去意往。伫立不见，瞻望佛仿。婉娈西路，遗忧养养。人则惟旧，我好惟新。一日之隔，悠若三春。矧乃于别，越兼二旬。薄暮愁予，思亦终晨。耿耿不寐，媚兹良人。今也亡此，谁与独勤。夕宿路麋，朝发泽滨。良驷蹀足，轻车结轮。替脱俯仰，荏冉时驰。秋来冬及，节变岁移。蓁蓁之叶，漂然去枝。蔽芾丰草，殒其黄萎。无生不化，我心匪亏。眷眷屈生，哀彼乖离。迟迟杨子，哭此路歧。缱绻之情，鄙我人斯。达者无累，内顾何为。
赠欧阳建诗
作者：曹摅
朝代：魏晋

嗟我良友，惟彦之选。弱冠参戎，既立南面。或踊而升，蔚焕其变。岂徒虚声，考绩畿甸。约政理繁，事省功辩。如何勿思，自我不见。乃命仆夫，北临其县。义阙三益，诫替离群。侧想谠言，愿同兰芬。谓芒盖高，载越其坟。涉境登朝，信惟惠君。烈烈威禁，肃如风云。谁言善蔽，在幽必闻。鹤鸣既和，好爵亦分。昔有豹产，实能魏郑。在汉黄邵，克堪敷政。著名上代，千载遗咏。仰瞻先踪，可不斯竞。方六七十，观化贤圣。分河跨土，于兹为盛。茂勉不堕，古人所病。汤汤洪川，朝宗于海。芒芒甫田，稼穑攸在。瞻彼南亩，勤血？殆。鉴此长流，朝夕莫改。念兹在兹，非孰肯□。慎终如始，今问遂倍。
对酒
作者：曹操
朝代：魏晋

对酒歌，太平时，吏不呼门。王者贤且明，宰相股肱皆忠良。咸礼让，民无所争讼。三年耕有九年储，仓谷满盈。斑白不负载。雨泽如此，百谷用成。却走马，以粪其土田。爵公侯伯子男，咸爱其民，以黜陟幽明。子养有若父与兄。犯礼法，轻重随其刑。路无拾遗之私。囹圄空虚，冬节不断。人耄耋，皆得以寿终。恩德广及草木昆虫。
度关山
作者：曹操
朝代：魏晋

天地间，人为贵。
立君牧民，为之轨则。
车辙马迹，经纬四极。
黜陟幽明，黎庶繁息。
于铄贤圣，总统邦域。
封建五爵，井田刑狱。
有燔丹书，无普赦赎。
皋陶甫侯，何有失职？嗟哉后世，改制易律。
劳民为君，役赋其力。
舜漆食器，畔者十国，不及唐尧，采椽不斫。
世叹伯夷，欲以厉俗。
侈恶之大，俭为共德。
许由推让，岂有讼曲？兼爱尚同，疏者为戚。
度关山
作者：曹操
朝代：魏晋

天地间，人为贵。
立君牧民，为之轨则。
车辙马迹，经纬四极。
黜陟幽明，黎庶繁息。
於铄贤圣，总统邦域。
封建五爵，井田刑狱，
有燔丹书，无普赦赎。
皋陶甫侯，何有失职。
嗟哉后世，改制易律。
劳民为君，役赋其力。
舜漆食器，畔者十国，
不及唐尧，采椽不斫。
世叹伯夷，欲以厉俗。
侈恶之大，俭为共德。
许由推让，岂有讼曲。
兼爱尚同，疏者为戚。
度关山
作者：曹操
朝代：魏晋

天地间，人为贵。立君牧民，为之轨则。车辙马迹，经纬四极。黜陟幽明，黎庶繁息。於铄贤圣，总统邦域。封建五爵，井田刑狱。有燔丹书，无普赦赎。皋陶甫侯，何有失职？嗟哉后世，改制易律。劳民为君，役赋其力。舜漆食器，畔者十国，不及唐尧，采椽不斫。世叹伯夷，欲以厉俗。侈恶之大，俭为共德。许由推让，岂有讼曲？兼爱尚同，疏者为戚。
步出夏门行
作者：曹操
朝代：魏晋

云行雨步，超越九江之皋。临观异同，心意怀豫，不知当复何从？经过至我碣石，心惆怅我东海。
气出唱
作者：曹操
朝代：魏晋

游君山，甚为真。磪䃬砟硌，尔自为神。乃到王母台，金阶玉为堂，芝草生殿旁。东西厢，客满堂。主人当行觞，坐者长寿遽何央。长乐甫始宜孙子。常愿主人增年，与天相守。
短歌行
作者：曹操
朝代：魏晋

对酒当歌，人生几何！譬如朝露，去日苦多。慨当以慷，忧思难忘。何以解忧？唯有杜康。青青子衿，悠悠我心。但为君故，沉吟至今。呦呦鹿鸣，食野之苹。我有嘉宾，鼓瑟吹笙。明明如月，何时可掇？忧从中来，不可断绝。越陌度阡，枉用相存。契阔谈讌，心念旧恩。（谈讌一作：谈宴）月明星稀，乌鹊南飞。绕树三匝，何枝可依？山不厌高，海不厌深。周公吐哺，天下归心。（海一作：水）
短歌行
作者：曹操
朝代：魏晋

周西伯昌，怀此圣德。三分天下，而有其二。
修奉贡献，臣节不坠。崇侯谗之，是以拘系。
后见赦原，赐之斧钺，得使专征，为仲尼所称。
达及德行，犹奉事殷，论叙其美。齐桓之功，为霸之道。
九合诸侯，一匡天下。一匡天下，不以兵车。
正而不谲，其德传称。孔子所叹，并称夷吾，民受其恩。
赐与庙胙，命无下拜。小白不敢尔，天威在颜咫尺。
晋文亦霸，躬奉天王。受赐圭瓒，秬鬯彤弓。
卢弓矢千，虎贲三百人。威服诸侯，师之所尊。
八方闻之，名亚齐桓。河阳之会，诈称周王，是其名纷葩。
短歌行·其一
作者：曹操
朝代：魏晋

对酒当歌，人生几何！譬如朝露，去日苦多。
慨当以慷，忧思难忘。何以解忧？唯有杜康。
青青子衿，悠悠我心。但为君故，沉吟至今。
呦呦鹿鸣，食野之苹。我有嘉宾，鼓瑟吹笙。
明明如月，何时可掇？忧从中来，不可断绝。（明明 一作：佼佼）
越陌度阡，枉用相存。契阔谈讌，心念旧恩。（谈讌 一作：谈宴）
月明星稀，乌鹊南飞。绕树三匝，何枝可依？
山不厌高，海不厌深。周公吐哺，天下归心。（海 一作：水）
短歌行·其二
作者：曹操
朝代：魏晋

周西伯昌，怀此圣德。
三分天下，而有其二。
修奉贡献，臣节不隆。
崇侯谗之，是以拘系。
后见赦原，赐之斧钺，得使征伐。
为仲尼所称，达及德行，犹奉事殷，论叙其美。
齐桓之功，为霸之首。
九合诸侯，一匡天下。
一匡天下，不以兵车。
正而不谲，其德传称。
孔子所叹，并称夷吾，民受其恩。
赐与庙胙，命无下拜。
小白不敢尔，天威在颜咫尺。
晋文亦霸，躬奉天王。
受赐圭瓒，秬鬯彤弓，卢弓矢千，虎贲三百人。
威服诸侯，师之所尊。
八方闻之，名亚齐桓。
河阳之会，诈称周王，是其名纷葩。
秋胡行其二
作者：曹操
朝代：魏晋

愿登泰华山，神人共远游。愿登泰华山，神人共远游。经历昆仑山，到蓬莱，飘飖八极，与神人俱。思得神药，万岁为期。歌以言志。愿登泰华山。天地何长久，人道居之短。天地何长久，人道居之短。世言伯阳，殊不知老。赤松王乔，亦云得道。得之未闻，庶以寿考。歌以言志。天地何长久。明明日月光，何所不光昭。明明日月光，何所不光昭。二仪合圣化，贵者独人。万国率土，莫非王臣。仁义为名，礼乐为荣。歌以言志。明明日月光。四时更逝去，昼夜以成岁。四时更逝去，昼夜以成岁。大人先天，而天弗违。不戚年往，忧世不治。存亡有命，虑之为蚩。歌以言志。四时更逝去。戚戚欲何念？欢笑意所之。戚戚欲何念？欢笑意所之。壮盛智惠，殊不再来。爱时进趣，将以惠谁？泛泛放逸，亦同何为？歌以言志。戚戚欲何念。
艳
作者：曹操
朝代：魏晋

云行雨步，超越九江之皋。临观异同，心意怀犹豫，不知当复何从？经过至我碣石，心惆怅我东海。
陌上桑
作者：曹操
朝代：魏晋

驾虹霓，乘赤云，登彼九疑历玉门。
济天汉，至昆仑，见西王母谒东君。
交赤松，及羡门，受要秘道爱精神。
食芝英，饮醴泉，柱杖桂枝佩秋兰。
绝人事，游浑元，若疾风游欻翩翩。
景未移，行数千，寿如南山不忘愆。
陌上桑
作者：曹操
朝代：魏晋

驾虹霓，乘赤云，登彼九疑历玉门。济天汉，至昆仑，见西王母谒东君。交赤松，及羡门，受要秘道爱精神。食芝英，饮醴泉，柱杖桂枝佩秋兰。绝人事，游浑元，若疾风游［炎欠］翩翩。景未移，行数千，寿如南山不忘愆。
龟虽寿
作者：曹操
朝代：魏晋

神龟虽寿，犹有竟时。螣蛇乘雾，终为土灰。老骥伏枥，志在千里。烈士暮年，壮心不已。盈缩之期，不但在天；养怡之福，可得永年。幸甚至哉，歌以咏志。
龟虽寿
作者：曹操
朝代：魏晋

神龟虽寿，犹有竟时。
腾蛇乘雾，终为土灰。（腾 一作：螣）
老骥伏枥，志在千里。
烈士暮年，壮心不已。
盈缩之期，不但在天；
养怡之福，可得永年。
幸甚至哉，歌以咏志。
东征赋
作者：曹植
朝代：魏晋

建安十九年，王师东征吴寇，余典禁兵，卫宫省。
然神武一举，东夷必克。
想见振旅之盛，故作赋一篇。
登城隅之飞观兮，望六师之所营。
幡旗转而心异兮，舟揖动而伤情。
顾身微而任显兮，愧任重而命轻。
嗟我愁其何为兮，心遥思而悬旌。
师旅凭皇穹之灵佑兮，亮元勋之必举。
挥朱旗以东指兮，横大江而莫御。
循戈橹于清流兮，汜云梯而容与。
禽元帅于中舟兮，振灵威于东野。
两仪篇
作者：曹植
朝代：魏晋

帝者化八极，养万物，和阴阳。阴阳和，凤至河洛翔。
两仪篇
作者：曹植
朝代：魏晋

帝者化八极。养万物。和阴阳。阴阳和。凤至河洛翔。
临观赋
作者：曹植
朝代：魏晋

登高墉兮望四泽，临长流兮送远客。
春风畅兮气通灵，草含于兮木交茎。
丘陵崛兮柏青，南园薆兮果载荣。
乐时物之逸豫，悲予志之长违。
叹「东山」之溯勤，歌「式微」以咏归。
进无路以效公，退无隐以营私。
俯无鳞以游遁，仰无翼以翻飞。
乐府·其三
作者：曹植
朝代：魏晋

鲂䐪熊掌，豹胎龟肠。□鸟起舞，凤凰吹笙。橙橘枇杷，甘蔗代出。巢许蔑四海，商贾争一钱。口厌常珍鹿曤，愿□百品异方。
乐府·其九
作者：曹植
朝代：魏晋

口厌常珍鹿曤，愿□百品异方。
乐府·其四
作者：曹植
朝代：魏晋

□鸟起舞，凤凰吹笙。
九华扇赋
作者：曹植
朝代：魏晋

昔吾先君常侍，得幸汉桓帝，[时]赐尚方[竹]扇。
〔其扇]不方不圆，其中结成文，名曰九华[扇]。
其辞曰：有神区之名竹，生不周之高岑。
对绿水之素波，背玄涧之重深。
体虚畅以立干，播翠叶以成林。
形五离而九折，蔑牦解而缕分。
效虬龙之婉蜒，法红霓之氤氲。
[抒微妙以历时，口九层之华文。
尔乃浸以芷若，拂以江蓠，摇口五音，濯以兰池。
]因形致好，不常厥仪。
方不应矩，圆不中规。
随皓腕以徐转，发惠风之微寒。
时气清以方厉，纷飘动兮绮纨。
九愁赋
作者：曹植
朝代：魏晋

嗟离思之难忘，心惨毒而含哀。
践南畿之末境，越引领之徘徊。
眷浮云以太息，顾攀登而无阶。
匪徇荣而愉乐，信旧都之可怀。
恨时王之谬听，受奸枉之虚词。
扬天威以临下，忽放臣而不疑。
登高陵而反顾，心怀愁而荒悴。
念先宠之既隆，哀后施之不遂。
虽危亡之不豫，亮无远君之心。
刈桂兰而秣马，舍余车于西林。
愿接冀于归鸿，嗟高飞而莫攀。
因流景而寄言，响一绝而不还。
伤时俗之趋险，独怅望而长愁。
感龙鸾而匿迹。
如吾身之不留。
窜江介之旷野，独渺渺而泛舟。
思旅客之可悲，愍予身之翩翔。
岂天监之孔明，将时运之无常！谓内思而自策，□乃昔之愆殃。
以忠言而见黜，信毋负于时王。
俗参差而不齐，岂毁誉之可同。
竞昏瞀以营私，害予身之奉公。
共朋党而妒贤，俾予济乎长江。
嗟大化之移易，悲性命之攸遭。
愁慊慊而继怀，怛惨惨而情挽。
旷年载而不回，长去君兮悠远。
御飞龙之婉蜒，扬翠霓之华旌。
绝紫霄而高鹜，飘弭节于天庭。
披轻云而下观，览九土之殊形。
顾南郢之邦壤，咸芜秽而倚倾。
骖盘桓而思服，仰御骧以悲鸣。
纡予抉而长涕，仆夫感以失声。
履先王之正路，岂淫径之可遵！知犯君之招咎，耻干媚而求亲。
顾旋复之无轨，长自弃于遐滨。
与麋鹿以为群，宿林薮之威蓁。
野萧条而极望，旷千里而无人。
民生期于必死，何自苦以终身！宁作清水之沉泥，不为浊路之飞尘。
践蹊隧之危阻，登岧峣之高岑。
见失群之离兽，觌偏栖之孤禽。
怀愤激以切痛，苦回忍之在心。
愁戚戚其无为，游绿林而逍遥。
临白水以悲啸，猿惊听而失条。
亮无怨而弃逐，乃余行之所招。
又愁霖赋
作者：曹植
朝代：魏晋

夫[何]季秋之淫雨兮，既弥日而成霖。
瞻玄云之（目奄）（目奄）兮，听长溜之淋淋。
中宵卧而叹息，起（饣希）带而抚琴。
（校点者按：严可均考证此篇非曹植作。
）
叙愁赋
作者：曹植
朝代：魏晋

时家二女弟，故汉皇帝聘以为贵人。
家母见二弟愁思，故令予作赋。
曰：嗟妾身之微薄，信未达乎义方。
遭母氏之圣善，奉恩化之弥长。
迄盛年而始立，修女职于衣裳。
承师保之明训，诵六列之篇章。
观图像之遗形，窃庶几乎英皇。
委微躯于帝室，充末列于椒房。
荷印绂之令服，非陋才之所望。
对床帐而太息，慕二亲以憎伤。
扬罗袖而掩涕，起出户而彷徨。
顾堂宇之旧处，悲——别之异乡。
喜霁赋
作者：曹植
朝代：魏晋

禹身逝于旸旴，卒锡圭而告成。
汤感旱于殷时，造桑林而敷诚。
动玉（朝）[辋]而云披，鸣銮铃而日阳，指北极以为期，吾将倍道而兼行。
大暑赋
作者：曹植
朝代：魏晋

炎帝掌节，祝融司方；羲和按辔，南雀舞衡。
[映扶桑之高炽，燎九日之重光。
大暑赫其遂蒸，玄服革而尚黄。
]蛇折鳞于灵窟，龙解角于皓苍。
遂乃温风赫（戏）（曦），草木垂干。
山（折）[拆]海沸，沙融砾烂；飞鱼跃渚，潜鼋浮岸。
鸟张翼而近栖，兽交游而云散。
于时黎庶徙倚，棋布叶分。
机女绝综，农夫释耘。
背暑者不群而齐迹，向阴者不会而成群。
于是大人迁居宅幽。
绥神育灵。
云屋重构，闲房肃清。
寒泉涌流，玄木奋荣。
积素冰于幽馆，气飞结而为霜。
奏白雪于琴瑟，朔风感而增凉。
[壮皇居之瑰玮兮，步八闳而为宇。
节四运之常气兮，逾太素之仪矩。
]
妾薄命二首
作者：曹植
朝代：魏晋

其一携玉手，喜同车，北上云阁飞除。
钓台蹇产清虚，池塘观沼可娱。
仰泛龙舟绿波，俯擢神草枝柯。
想彼宓妃洛河，退咏汉女湘娥。
其二日月既逝西藏，更会兰室洞房。
华灯步障舒光，皎若日出扶桑。
促樽合坐行觞，主人起舞□盘，能者穴触别端。
腾觚飞爵阑干，同量等色齐颜。
任意交属所欢，朱颜发外形兰。
袖随礼容极情，妙舞仙仙体轻。
裳解履遗绝缨，俯仰笑喧无呈。
览持佳人玉颜，齐举金爵翠盘，手形罗袖良难，腕弱不胜珠环。
坐者叹息舒颜，御金裛粉君傍，中有霍纳、都梁，鸡舌五味杂香，进者何人齐姜，恩重爱深难忘。
召廷亲好宴私，但歌杯来何迟。
客赋既醉言归，主人称露未晞。
妾薄命行
作者：曹植
朝代：魏晋

携玉手，喜同车。北上云阁飞除。钓台蹇产清虚。池塘观沼可娱。仰汎龙舟绿波。俯擢神草枝柯。想彼宓妃洛河。退咏汉女湘娥。日既逝矣西藏。更会兰室洞房。华镫步障舒光。皎若日出扶桑。促樽合坐行觞。主人起舞娑盘。能者穴触别端。腾觚飞爵阑干。同量等色齐颜。任意交属所欢。朱颜发外形兰。袖随礼容极情。妙舞仙仙体轻。裳解履遗绝缨。俛仰笑喧无呈。览持佳人玉颜。齐举金爵翠盘。手形罗袖良难。腕弱不胜珠环。坐者叹息舒颜。御巾裛粉君傍。中有霍纳都梁。鸡舌五味杂香。进者何人齐姜。恩重爱深难忘。召延亲好宴私。但歌杯来何迟。客赋既醉言归。主人称露未晞。
妾薄命行
作者：曹植
朝代：魏晋

携玉手。喜同车。北上云阁飞除。钓台蹇产清虚。池塘观沼可娱。仰泛龙舟绿波。俯擢神草枝柯。想彼宓妃洛河。退咏汉女湘娥。日既逝矣西藏。更会兰室洞房。华镫步障舒光。皎若日出扶桑。促樽合坐行觞。主人起舞娑盘。能者穴触别端。腾觚飞爵阑干。同量等色齐颜。任意交属所欢。朱颜发外形兰。袖随礼容极情。妙舞僊僊体轻。裳解履遗绝缨。俛仰笑喧无呈。览持佳人玉颜。齐举金爵翠盘手形罗袖良难。腕弱不胜珠环。坐者叹息舒颜。御巾裛粉君傍。中有霍纳都梁。鸡舌五味杂香。进者何人齐姜。恩重爱深难忘。召延亲好宴私。但歌杯来何迟。客赋既醉言归。主人称露未晞。
妾薄幸
作者：曹植
朝代：魏晋

还行秋殿层楼。御辇从□好仇。排玉闼□椒房。丹帷楚组连纲。
妾薄幸
作者：曹植
朝代：魏晋

还行秋殿层楼，御辇从□好仇。排玉闼□椒房，丹帷楚组连纲。
孟冬篇
作者：曹植
朝代：魏晋

孟冬十月。阴气厉清。武官诫田。讲旅统兵。元龟袭吉。元光着明。蚩尤跸路。风弭雨停。乘舆启行。鸾鸣幽轧。虎贲采骑。飞象珥鹖。钟鼓铿锵。箫管嘈喝。万骑齐镳。千乘等盖。夷山填谷。平林涤薮。张罗万里。尽其飞走。趯趯狡兔。扬白跳翰。猎以青骹。掩以修竿。韩卢宋鹊。呈才骋足。噬不尽绁。牵麋掎鹿。魏氏发机。养基抚弦。都卢寻高。搜索猴猨。庆忌孟贲。蹈谷超峦。张目决眦。发怒穿冠。顿熊扼虎。蹴豹搏貙。气有余势。负象而趋。获车既盈。日侧乐终。罢役解徒。大飨离宫。乱曰。圣皇临飞轩。论功校猎徒。死禽积如京。流血成沟渠。明诏大劳赐。大官供有无。走马行酒醴。驱车布肉鱼。鸣鼓举觞爵。击钟釂无余。绝纲纵麟麑。弛罩出凤雏。收功在羽校。威灵振鬼区。陛下长欢乐。永世合天符。
孟冬篇
作者：曹植
朝代：魏晋

孟冬十月，阴气厉清。
武官诫田，讲旅统兵。
元龟袭吉，元光着明。
蚩尤跸路，风弭雨停。
乘舆启行，鸾鸣幽轧。
虎贲采骑，飞象珥鹖。
钟鼓铿（卫）[锵]，萧管嘈喝。
万骑齐镳，千乘等盖。
夷山填谷，平林涤薮。
张罗万里，尽其飞走。
趯趯狡兔，扬白跳翰；猎以青骹，掩以修竿。
韩卢宋鹊，呈才聘足。
噬不尽绁，牵糜掎鹿。
魏氏发机，养基抚弦，都卢寻高，搜索猴猿。
庆忌孟贲，蹈谷超峦。
张目决眦，发怒穿冠，顿熊扼虎，蹴豹搏貙。
气有馀势，负象而趋。
获车既盈，日侧乐终。
罢役解徒，大飨离宫。
乱曰：圣皇临飞轩，论功校猎徒。
死禽积如京，流血成沟渠。
明诏大劳赐，大官供有无。
走马行酒醴，驱车布肉鱼。
鸣鼓举觞爵，击钟釂无馀。
绝纲纵麟麑，弛罩出凤雏。
收功在羽校，威灵振鬼区。
陛下长欢乐，永世合天符。
宝刀赋
作者：曹植
朝代：魏晋

建安中，家父魏王，乃命有司造宝刀五枚，三年乃就，以龙、虎、熊、马、雀为识。
太子得一，余及余弟饶阳侯各得一焉。
其馀二枚，家王自杖之。
赋曰：有皇汉之明后，思潜达而玄通。
飞文义以博致，扬武备以御凶。
乃炽火炎炉，铄铁挺英。
乌获奋椎，欧冶是营。
扇景风以激气，飞光鉴于天庭。
爰告祠于太一，乃感梦而通灵。
然后砺以五方之石，凿以中黄之壤；规员景以定环，掳神思而造像。
垂华纷之葳蕤，流翠采之（火养）晃。
[故其利：]陆斩犀革，水断龙角；轻击浮截，刃不瀸流。
逾南越之巨阙，超西楚之太阿。
实真人之攸御，永天禄而是荷
平陵东行
作者：曹植
朝代：魏晋

阊阖开，天衢通，被我羽衣乘飞龙。乘飞龙，与仙期，东上蓬莱采灵芝。灵芝采之可服食，年若王父无终极。
平陵东行
作者：曹植
朝代：魏晋

阊阖开。天衢通。被我羽衣乘飞龙。乘飞龙。与僊期。东上蓬莱采灵芝。灵芝采之可服食。年若王父无终极。
幽思赋
作者：曹植
朝代：魏晋

倚高台之曲隅，处幽僻之闲深；望翔云之悠悠，羌朗霁而夕阴。
顾秋华而零落，感岁莫而伤心。
观跃鱼于南沼，聆鸣鹤于北林。
搦素笔而慷慨，扬大雅之哀吟。
仰清风以叹息，寄余思于悲弦。
信有心而在远，重登高以临川。
何余心之烦错，宁翰墨之能传。
应诏诗
作者：曹植
朝代：魏晋

肃承明沼，应会皇都。
星陈夙驾，袜马脂车。
命彼掌徒，肃我征旅。
朝发鸾台，夕宿兰渚。
芒芒原隰，祁祁士女。
经彼公田，乐我稷黍。
爰有樛木，重阴匪息。
虽有根粮，饥不遑食。
望城不过，面邑匪游；仆夫警策，平路是由。
玄驷蔼蔼，扬漂沫。
流风翼衡，轻云承盖。
涉涧之滨，缘山之限，遵彼河浒，黄坂是阶。
西脐关谷，或降或升，倦路，载寝载兴。
将朝圣皇，匪敢晏宁。
弭节长骛，指日遄征。
前驱举燧，后乘抗旌，轮不辗运，銮无废声。
爰暨帝室，税此西墉，嘉沼末赐，朝觐莫从。
仰瞻城阈，俯惟阙庭，长怀永慕，忧心如酲。
当事君行
作者：曹植
朝代：魏晋

人生有所贵尚，出门各异情。
朱紫更相夺色，雅郑异音声，好恶随所爱憎，追举逐声名。
百心可事一君，巧诈宁拙诚。
当事君行
作者：曹植
朝代：魏晋

人生有所贵尚。出门各异情。朱紫更相夺色。雅郑异音声。好恶随所爱憎。追举逐虚名。百心可事一君。巧诈宁拙诚。
当墙欲高行
作者：曹植
朝代：魏晋

龙欲升天须浮云，人之仕进待中人。
众口可以铄金，谗言三至，慈母不亲。
愦愦俗间，不辩伪真。
愿欲披心自说陈，君门以九重，道远河无津。
当墙欲高行
作者：曹植
朝代：魏晋

龙欲升天须浮云，人之仕进待中人。众口可以铄金，谗言三至，慈母不亲。愤愤俗间，不辩伪真，愿欲披心自说陈。君门以九重，道远河无津。
当墙欲高行
作者：曹植
朝代：魏晋

龙欲升天须浮云。人之仕进待中人。众口可以铄金。谗言三至。慈母不亲。愤愤俗间。不辩伪真。愿欲披心自说陈。君门以九重。道远河无津。
当来日大难
作者：曹植
朝代：魏晋

日苦短，乐有馀，乃置玉樽办东厨。广情故，心相于。阖门置酒，和乐欣欣。游马后来，辕车解轮。今日同堂，出门异乡。别易会难，各尽杯觞。
当来日大难
作者：曹植
朝代：魏晋

日苦短，乐有徐，乃置玉樽办东厨。
广情故，心相于。
阖门置酒，和乐欣欣。
游马后来，辕车解轮。
今日同堂，出门异乡。
别易会难，各尽杯觞。
当来日大难
作者：曹植
朝代：魏晋

日苦短。乐有余。乃置玉樽办东厨。广情故。心相于。阖门置酒。和乐欣欣。游马后来。辕车解轮。今日同堂。出门异乡。别易会难。各尽杯觞。
当车以驾行
作者：曹植
朝代：魏晋

欢坐玉殿，会诸贵客。
侍者行觞，主人离席。
顾视东西厢，丝竹与鞞铎。
不醉无归来，明灯以继夕。
当车已驾行
作者：曹植
朝代：魏晋

欢坐玉殿。会诸贵客。侍者行觞。主人离席。顾视东西厢。丝竹与鞞铎。不醉无归来。明灯以继夕。
怀亲赋
作者：曹植
朝代：魏晋

济阳南泽有先帝故营，遂停马住驾，造斯赋焉。
猎平原而南骛，睹先帝之旧营。
步壁垒之常制，识旌麾之所停。
在官曹之典列，心仿佛于平生。
回骥首而永游，赴修途以寻远。
情眷恋而顾怀，魂须臾而九反。
济阳南泽有先帝故营，遂停马住驾，造斯赋焉。
猎平原而南骛，睹先帝之旧营。
步壁垒之常制，识旌摩之所停。
在官曹之典列，心仿佛于平生。
回骥首而永游，赴修途以寻远。
情眷恋而顾怀，魂须臾而九反。
愁思赋
作者：曹植
朝代：魏晋

四节更王兮秋气悲，遥思惝怳兮若有遗。
原野萧条兮烟无依，云高气静兮露凝玑。
野草变色兮茎叶稀，鸣蜩抱木兮雁南飞。
归室解裳兮步庭前，月光照怀兮星依天。
居一世兮芳景迁，松乔难慕兮谁能仙。
长短命也兮独何愆。
愍志赋
作者：曹植
朝代：魏晋

或人有好邻人之女者，时无良媒，礼不成焉。
彼女遂行适人。
有言之于予者，予心感焉。
乃作赋曰：窃托音于往昔，迄来春之不从。
思同游而无路，倩壅隔而靡通。
哀莫哀于永绝，悲莫悲于生离。
岂良时之难俟，痛予质之日亏。
登高楼以临下，望所欢之攸居。
去君子之清宇，归小人之蓬庐。
欲轻飞而从之，迫礼防之我拘。
[妾秽宗之陋女，蒙日月之馀辉。
委薄躯于贵戚，奉君子之裳衣。
]
朔风诗
作者：曹植
朝代：魏晋

仰彼朔风，用怀魏都，愿骋代马，候忽北徂。
凯风永至，思彼蛮方，愿随越鸟，翻飞南翔。
四气代谢，悬景运周，别如俯仰，脱若三秋。
昔我初迁，朱华未晞，今我旋止。
素雪云飞。
俯降干仞，仰登天阻，风飘蓬飞，载离寒暑。
千仞易陟，天阻可越；昔我同袍，今永乖别。
子好芳草，岂忘尔贻；繁华将茂，秋霜悴之。
君不垂眷，岂云其诚？秋兰可喻，桂树冬荣。
弦歌荡思，谁与销忧，临川慕思，何为泛舟！岂无和乐？游非我邻。
谁忘泛舟？愧无榜人！
桂之树行
作者：曹植
朝代：魏晋

桂之树，桂之树，桂生一何丽佳。扬朱华而翠叶，流芳布天涯。上有栖鸾，下有盘螭。桂之树，得道之真人，咸来会讲仙。教尔服食日精，要道甚省不烦。淡泊无为自然。乘蹻万里之外，去留随意所欲存。高高上际于众外，下下乃穷极地天。
桂之树行
作者：曹植
朝代：魏晋

桂之树，桂之树，桂生一何丽佳！扬朱华而翠叶，流芳布天涯。
上有栖鸾，下有盘螭。
桂之树，得道之真人咸来会讲，仙教尔服食日精。
要道甚省不烦，淡泊无为自然。
乘蹻万里之外，去留随意所欲存。
高高上际于众外，下下乃穷极地天。
桂之树行
作者：曹植
朝代：魏晋

桂之树。桂之树。桂生一何丽佳。扬朱华而翠叶。流芳布天涯。上有栖鸾。下有盘螭。桂之树。得道之真人咸来会讲仙。教尔服食日精。要道甚省不烦。淡泊无为自然。乘蹻万里之外。去留随意所欲存。高高上际于众外。下下乃穷极地天。
植橘赋
作者：曹植
朝代：魏晋

有朱橘之珍树，于鹑火之遐乡。
禀太阳之烈气，嘉杲日之休光。
体天然之素分，不迁徙于殊方。
播万里而遥植，列铜爵之园庭。
背山川之暖气，处玄朔之肃清。
邦换壤别，爰（几）[用]丧生。
处彼不凋，在此先零。
朱实不衔，焉得素荣！惜寒暑之不均，嗟华实之永乖。
仰凯风以倾叶，冀炎气之可怀。
飏鸣条以流响，希越鸟之来栖。
夫灵德之所感，物无微而不和。
神盖幽而易激，信（地）[天]道之不讹。
既萌根而弗干，谅结叶而不华。
渐玄化而弗变，非彰德于邦家。
附微条以叹息，哀草木之难化。
槐赋
作者：曹植
朝代：魏晋

羡良木之华丽，爰获贵于至尊。
凭文昌之华殿，森列峙乎端门。
观朱榱（以）[之]振条，据文陛而结根。
畅沉阴以溥覆，似明后之垂恩。
在季春以初茂，践朱夏而乃繁。
覆阳精之炎景，散流耀以增鲜
洛神赋
作者：曹植
朝代：魏晋

黄初三年，余朝京师，还济洛川。古人有言，斯水之神，名曰宓妃。感宋玉对楚王神女之事，遂作斯赋，其词曰：
余从京域，言归东藩，背伊阙 ，越轘辕，经通谷，陵景山。日既西倾，车殆马烦。尔乃税驾乎蘅皋，秣驷乎芝田，容与乎阳林，流眄乎洛川。于是精移神骇，忽焉思散。俯则未察，仰以殊观。睹一丽人，于岩之畔。乃援御者而告之曰：“尔有觌于彼者乎？彼何人斯，若此之艳也！”御者对曰：“臣闻河洛之神，名曰宓妃。然则君王所见，无乃是乎？其状若何，臣愿闻之。”
余告之曰：其形也，翩若惊鸿，婉若游龙，荣曜秋菊，华茂春松。髣髴兮若轻云之蔽月，飘飖兮若流风之回雪。远而望之，皎若太阳升朝霞。迫而察之，灼若芙蕖出渌波。秾纤得衷，修短合度。肩若削成，腰如约素。延颈秀项，皓质呈露，芳泽无加，铅华弗御。云髻峨峨，修眉联娟，丹唇外朗，皓齿内鲜。明眸善睐，靥辅承权，瓌姿艳逸，仪静体闲。柔情绰态，媚于语言。奇服旷世，骨像应图。披罗衣之璀粲兮，珥瑶碧之华琚。戴金翠之首饰，缀明珠以耀躯。践远游之文履，曳雾绡之轻裾。微幽兰之芳蔼兮，步踟蹰于山隅。于是忽焉纵体，以遨以嬉。左倚采旄，右荫桂旗。攘皓腕于神浒兮，采湍濑之玄芝。
余情悦其淑美兮，心振荡而不怡。无良媒以接欢兮，托微波而通辞。愿诚素之先达兮，解玉佩以要之。嗟佳人之信修兮，羌习礼而明诗。抗琼珶以和予兮，指潜渊而为期。执眷眷之款实兮，惧斯灵之我欺。感交甫之弃言兮，怅犹豫而狐疑。收和颜而静志兮，申礼防以自持。
于是洛灵感焉，徙倚彷徨。神光离合，乍阴乍阳。竦轻躯以鹤立，若将飞而未翔。践椒涂之郁烈，步蘅薄而流芳。超长吟以永慕兮，声哀厉而弥长。 尔乃众灵杂遝，命俦啸侣。或戏清流，或翔神渚。或采明珠，或拾翠羽。从南湘之二妃，携汉滨之游女。叹匏瓜之无匹兮，咏牵牛之独处。扬轻袿之猗靡兮，翳修袖以延伫。体迅飞凫，飘忽若神。凌波微步，罗袜生尘。动无常则，若危若安。进止难期，若往若还。转眄流精，光润玉颜。含辞未吐，气若幽兰。华容婀娜，令我忘餐。
于是屏翳收风，川后静波。冯夷鸣鼓，女娲清歌。腾文鱼以警乘，鸣玉鸾以偕逝。六龙俨其齐首，载云车之容裔。鲸鲵踊而夹毂，水禽翔而为卫。于是越北沚，过南冈，纡素领，回清阳，动朱唇以徐言，陈交接之大纲。恨人神之道殊兮，怨盛年之莫当。抗罗袂以掩涕兮，泪流襟之浪浪。悼良会之永绝兮，哀一逝而异乡。无微情以效爱兮，献江南之明珰。虽潜处于太阴，长寄心于君王。忽不悟其所舍，怅神宵而蔽光。
于是背下陵高，足往神留。遗情想像，顾望怀愁。冀灵体之复形，御轻舟而上溯。浮长川而忘返，思绵绵而增慕。夜耿耿而不寐，沾繁霜而至曙。命仆夫而就驾，吾将归乎东路。揽騑辔以抗策，怅盘桓而不能去。
洛神赋
作者：曹植
朝代：魏晋

余从京域，言归东藩。背伊阙，越轘辕，经通谷，陵景山。日既西倾，车殆马烦。尔乃税驾乎蘅皋，秣驷乎芝田。容与乎阳林，流眄乎洛川。于是精移神骇，忽焉思散。俯则未察，仰以殊观。睹一丽人，于岩之畔。乃援御者而告之曰：尔有觌于彼者乎？彼何人斯？若此之艳也？御者对曰：臣闻河洛之神，名曰宓妃。然则君王所见，无乃是乎？其状若何？臣愿闻之。余告之曰：其形也，翩若惊鸿，婉若游龙。荣曜秋菊，华茂春松。髣佛兮若轻云之蔽月，飘飖兮若流风之回雪。远而望之，皎若太阳升朝霞；迫而察之，灼若芙蕖出渌波。襛纤得衷，脩短合度。肩若削成，腰如约素。延颈秀项，皓质呈露。芳泽无加，铅华弗御。云髻峨峨，脩眉联娟。丹唇外朗，皓齿内鲜。明眸善睐，靥辅承权。瑰姿艳逸，仪静体闲。柔情绰态，媚于语言。奇服旷世，骨像应图。披罗衣之璀粲兮，珥瑶碧之华琚。戴金翠之首饰，缀明珠以耀躯。践远游之文履，曳雾绡之轻裾。微幽兰之芳蔼兮，步踟蹰于山隅。于是忽焉纵体，以遨以嬉。左倚采旄，右荫桂旗。攘皓腕于神浒兮，采湍濑之玄芝。余情悦其淑美兮，心振荡而不怡。无良媒以接欢兮，托微波而通辞。愿诚素之先达兮，解玉佩以要之。嗟佳人之信脩兮，羌习礼而明诗。抗琼珶以和予兮，指潜渊而为期。执眷眷之款实兮，惧斯灵之我欺。感交甫之弃言兮，怅犹豫而狐疑。收和颜而静志兮，申礼防以自持。于是洛灵感焉，徙倚彷徨，神光离合，乍阴乍阳。竦轻躯以鹤立，若将飞而未翔。践椒涂之郁烈，步蘅薄而流芳。超长吟以永慕兮，声哀厉而弥长。尔乃众灵杂遝，命俦啸侣，或戏清流，或翔神渚，或采明珠，或拾翠羽。从南湘之二妃，携汉滨之游女。叹匏瓜之无匹兮，咏牵牛之独处。扬轻袿之猗靡兮，翳脩袖以延伫。体迅飞凫，飘忽若神，凌波微步，罗袜生尘。动无常则，若危若安。进止难期，若往若还。转眄流精，光润玉颜。含辞未吐，气若幽兰。华容婀娜，令我忘餐。于是屏翳收风，川后静波。冯夷鸣鼓，女娲清歌。腾文鱼以警乘，鸣玉鸾以偕逝。六龙俨其齐首，载云车之容裔。鲸鲵踊而夹毂，水禽翔而为卫。于是越北沚，过南冈，纡素领，回清阳。动朱唇以徐言，陈交接之大纲。恨人神之道殊兮，怨盛年之莫当。抗罗袂以掩涕兮，泪流襟之浪浪。悼良会之永绝兮，哀一逝而异乡。无微情以效爱兮，献江南之明珰。虽潜处于太阴，长寄心于君王。忽不悟其所舍，怅神宵而蔽光。于是背下陵高，足往神留。遗情想像，顾望怀愁。冀灵体之复形，御轻舟而上溯。浮长川而忘反，思绵绵而增慕。夜耿耿而不寐，沾繁霜而至曙。命仆夫而就驾，吾将归乎东路。揽騑辔以抗策，怅盘桓而不能去。
洛神赋
作者：曹植
朝代：魏晋

黄初三年，余朝京师，还济洛川。
古人有言，斯水之神名曰宓妃。
感宋玉对楚王说神女之事，遂作斯赋。
其词曰：余从京师，言归东藩，背伊阙，越轘辕，经通谷，陵景山。
日既西倾，车殆马烦。
尔乃税驾乎蘅皋，秣驷乎芝田，容与乎阳林，流眄乎洛川。
于是精移神骇，忽焉思散，俯则未察，仰以殊观。
睹一丽人，于岩之畔。
尔乃援御者而告之曰：“尔有觌于彼者乎？彼何人斯，若此之艳也！”御者对曰：“臣闻河洛之神，名曰宓妃。
然则君王之所见，无乃是乎？其状若何，臣愿闻之。
”余告之曰：其形也，翩若惊鸿，婉若游龙。
荣曜秋菊，华茂春松。
仿佛兮若轻云之蔽月，飘飘兮若流风之回雪。
远而望之，皓若太阳升朝霞；迫而察之，灼若芙蕖出渌波。
秾纤得（衷）（中），修短合度。
肩若削成，腰如约素。
延颈秀项，皓质呈露。
芳泽无加，铅华弗御。
云髻峨峨，修眉联娟。
丹唇外朗，皓齿内鲜。
明眸善睐，靥辅承权。
（环）（瑰）姿艳逸，仪静体闲。
柔情绰态，媚于语言。
奇服旷世，骨像应图。
披罗衣之璀粲兮，珥瑶碧之华琚。
戴金翠之首饰，缀明珠以耀躯。
践远游之文履，曳雾绡之轻裾。
微幽兰之芳蔼兮，步蜘蹰于山隅。
于是忽焉纵体，以遨以嬉。
左倚采旄，右荫桂旗。
攘皓腕于神浒兮，采湍濑之玄芝。
余情悦其淑美兮，心振荡而不怡。
无良媒以接欢兮，托微波而通辞。
愿诚素之先达兮，解玉佩而要之。
嗟佳人之信修兮，羌习礼而明诗。
抗琼珶以和予兮，指潜（川）[渊]而为期。
执眷眷之款实兮，惧斯灵之我欺！感交甫之弃言兮，怅犹豫而狐疑。
收和颜而静志兮，申礼防以自持。
于是洛灵感焉，徙倚傍徨。
神光离合，乍阴乍阳。
竦轻躯以鹤立，若将飞而未翔。
践椒涂之郁烈，步蘅薄而流芳。
超长吟以永慕兮，声哀厉而弥长。
尔乃众灵杂□，命俦啸侣，或戏清流，或翔神渚，或采明珠，或拾翠羽。
从南湘之二妃，携汉滨之游女。
叹匏瓜之无匹[兮]，咏牵牛之独处。
扬轻袿之绮靡（兮），翳修袖以延伫。
体迅飞凫，飘忽若神。
凌波微步，罗袜生尘。
动无常则，若危若安。
进止难期，若往若还。
转眄流精，光润玉颜。
含辞未吐，气若幽兰。
华容婀娜，令我忘餐。
于是屏翳收风，川后静波，冯夷鸣鼓，女娲清歌。
腾文鱼以警乘，鸣玉鸾以偕逝。
六龙俨其齐首，载云车之容裔。
鲸鲵踊而夹毂，水禽翔而为卫。
于是越北沚，过南冈，纡素领，回清扬。
动朱唇以徐言，陈交接之大纲。
恨人神之道殊（兮），怨盛年之莫当。
抗罗袂以掩涕兮，泪流襟之浪浪。
悼良会之永绝兮。
哀一逝而异乡。
无微情以效爱兮，献江南之明珰。
虽潜处于太阴，长寄心于君王。
忽不悟其所舍，怅神霄而蔽光。
于是背下陵高，足往（心）（神）留。
遗情想象，顾望怀愁。
冀灵体之复形，御轻舟而上溯。
浮长川而忘反，思绵绵而增慕。
夜耿耿而不寐，沾繁霜而至曙。
命仆夫而就驾，吾将归乎东路。
揽騑辔以抗策，怅盘桓而不能去。
（记曰：植初求甄逸女不遂，后太祖因与五官中郎将，植昼思夜想，废寝与食。
黄初中入朝，帝示植甄后玉镂金带枕，植见之，不觉泣下。
时已为郭后谗死。
帝仍以枕赍植。
植还，度轘辕，息洛水上，因思甄氏，忽若有见，遂述其事，作「感甄赋」。
后明帝见之，改为「洛神赋」。
燮按：植在黄初，猜嫌方剧，安敢于帝前思甄泣下，帝又何至以甄枕赐植？此国章家典所无也。
若事因感甄而名托洛神，间有之耳，岂待明帝始改？皆傅会者之过矣。
）
游观赋
作者：曹植
朝代：魏晋

静闲居而无事，将游目以自娱。
登北观而启路，涉云际之飞除。
从熊罴之武士，荷长戟而先驱。
罢若云归，会如雾聚。
车不及回，尘不获举。
奋袂成风，浑汗如雨。
玄畅赋
作者：曹植
朝代：魏晋

夫富者非财也，贵者非宝也。
或有轻爵禄而重荣声者，或有反性命而徇功名者。
是以孔、老异情，杨、墨殊义。
聊作斯赋，名曰玄畅。
[庶以司马相如为「上林赋」，控引天地古今，陶神知机，擒理表微……]夫何希世之大人，罄天壤而作皇。
该仁圣之上义，据神位以统方。
补五帝之漏阙，缀三代之维纲。
[口口口口口口，絙日际而来王。
]侥余生之幸禄，遘九二之嘉祥。
上同契于稷卨，降合颖于伊望。
思荐宝以继佩，怨和璞之始镌。
思黄钟以协律，怨伶夔之不存。
嗟所图之莫合，怅蕴结而延伫。
希鹏举以抟天，蹶青云而奋羽。
舍余驷而改驾，任中才之展御。
望前轨而致策，顾后乘而安驱。
匪逞迈之短修，取全贞而保素。
弘道德以为宇，筑无怨以作藩。
播慈惠以为圃，耕柔顺以为田。
不愧景而惭魄，信乐天之何欲。
逸千载而流声，超遗黎而度俗。
登台赋
作者：曹植
朝代：魏晋

从明后而嬉游兮，登层台以娱情。
见太府之广开兮，观圣德之所营。
建高（门）[殿]之嵯峨兮，浮双关乎太清。
立中天之华观兮，连飞阁乎西城。
临漳水之长流兮，望园果之滋荣。
仰春风之和穆兮，听百鸟之悲鸣。
天（云）（功）（垣）（坦）其既立兮，家愿得而获逞。
扬仁化于宇内兮，尽肃恭于上京。
虽桓文之为盛兮，岂足方乎圣明。
休矣美矣！惠泽远扬。
翼佐。
[我]皇家兮，宁彼四方。
同天地之矩量兮，齐日月之辉光。
永贵尊而无极兮，等年寿于东王。
白鹤赋
作者：曹植
朝代：魏晋

嗟皓丽之素鸟兮，含奇气之淑祥。
薄幽林以屏处兮，荫重景之馀光。
狭单巢于弱条兮，惧冲风之难当。
无沙棠之逸志兮，欣六翮之不伤。
承邂逅之侥幸兮，得接翼于鸾凰。
同毛衣之气类兮，信休息之同行。
痛美会之中绝兮，遘严灾而逢殃。
共太息而祗惧兮，抑吞声而不扬。
伤本规之违忤，怅离群而独处。
恒窜伏以穷栖，独哀鸣而戢羽。
冀大纲之难结，得奋翅而远游。
聆雅琴之清韵，记六翮之未流。
矫志诗
作者：曹植
朝代：魏晋

芝桂虽芳，难以饵烹，尸位素餐，难以成名。
磁石引铁，于金不连；大朝举士，愚不闻焉。
抱壁涂乞，无为贵宝；履仁遘祸，无为贵道。
鹓雏远害，不羞卑栖；灵虬避难，不耻污泥。
都蔗虽甘，杖之必折；巧言虽美，用之必灭。
济济唐朝，万邦作孚。
逢蒙虽巧，必得良弓；圣主虽知，必得英雄。
螳螂见叹，齐士轻战，越王轼蛙，国以死献。
道远知骥，世伪知贤，覆之帱之，顺天之矩，泽如凯风，惠如时雨。
口为禁闼，舌为发机；门机之闿，楛矢不追。
神龟赋
作者：曹植
朝代：魏晋

龟寿千岁。
时有遗余龟者，数日而死，肌肉消尽，唯甲存焉。
余感而赋之。
曰：嘉四灵之建德，各潜位乎一方：苍龙虬于东岳，白虎啸于西岗，玄武集于寒门，朱雀栖于南乡。
顺仁风以消息，应圣时后而翔。
嗟神龟之奇物，体干坤之自然。
下夷方以则地，上规隆而法天。
顺阴阳以呼吸，藏景曜于重泉。
餐飞尘以实气，饮不竭于朝露。
步容趾以俯仰，时鸾回而鹤顾。
忽万载而不恤，周无疆于太素。
感白龙之翔翥，卒不免乎豫且。
虽见珍于宗庙，罹刳剥之重辜。
欲诉怨于上帝，将等愧乎游鱼。
惧沈泥之逢殆，赴芳莲以巢居。
安玄云而好静，不淫翔而改度。
昔严周之抗节，援斯灵而托喻。
嗟禄运之屯蹇，终遇获于江滨。
归笼槛以幽处，遭淳美之仁人。
昼顾瞻以终日，夕抚顺而接晨。
遘淫灾以殒越，命剿绝而不振。
天道昧而未分，神明幽而难烛。
黄氏没于空泽，乔松化于株木。
蛇折鳞于平皋，龙脱骨于深谷。
亮物类之迁化，疑斯灵之解壳。
离思赋
作者：曹植
朝代：魏晋

建安十六年，大军西讨马超，太子留监国，植时从焉。
意有忆恋，遂作离思赋云。
在肇秋之嘉月，将耀师而西旗。
余抱疾以宾从，扶衡轸而不怡。
虑征期之方至，伤无阶以告辞。
念嗣君之光惠，庶没命而不疑。
欲毕力于旌麾，将何心而远之！愿我君之自爱，为皇朝而宝己。
水重深而鱼悦，林修茂而鸟喜。
离缴雁赋
作者：曹植
朝代：魏晋

余游于（武陵）[玄武陂]中，有雁离缴，不能复飞，顾命舟人追而得之，故怜而赋焉。
怜孤雁之偏特[兮]，情惆焉而内伤。
寻淑类之殊异兮，禀上天之休祥。
含中和之纯气[兮]，赴四节而征行。
远玄冬于南裔兮，避炎夏于朔方。
白露凄以飞〔扬]兮，秋风发乎西商。
感节运之复至兮，假魏道而翱翔。
接羽翮以南北兮，情逸豫而永康。
望范氏之发机兮，播纤缴以凌云。
挂微躯之轻翼兮，忽颓落而离群。
旅朋惊而鸣逝兮，徒矫首而莫闻。
甘充君之下厨，膏函牛之鼎镬。
蒙生余之顾覆，何思施之隆博！于是纵躯（归）[委]命，无虑无求；饥食稻梁，渴饮清流。
秋胡行
作者：曹植
朝代：魏晋

歌以咏言。大魏承天玑。
节游赋
作者：曹植
朝代：魏晋

览宫宇之显丽，实大人之攸居。
建三台于前处，飘飞陛以凌虚。
连云阁以远径，营观榭于城隅。
亢高轩以回眺，缘云霓而结疏。
仰西岳之松岑，临漳滏之清渠。
观靡靡而无终，何渺渺而难殊。
亮灵后之所处，非吾人之所庐。
于是仲春之月，百卉丛生，萋萋蔼蔼，翠叶朱茎；竹林青葱，珍果含荣。
凯风发而时鸟欢，微波动而水虫鸣。
感气运之和顺，乐时泽之有成。
遂乃浮素盖，御骅骝，命友生，携同俦，诵风人之所叹，遂驾言而出游。
步北园而驰骛，庶翱翔以解忧。
望淇池之滉瀁，遂降集乎轻舟。
浮沉蚁于金罍，行觞爵于好（亻丸）。
丝竹发而响厉，悲风激于中流。
且容与以尽观，聊永日而志愁。
嗟羲和之奋迅，怨曜灵之无光。
念人生之不永，若春日之微霜。
谅遗名之可纪，信天命之无常。
愈志荡以淫游，非经国之大纲。
能曲宴而旋服，遂言归乎旧房。
芙蓉赋
作者：曹植
朝代：魏晋

览百卉之英茂，无斯华之独灵。
结修根于重壤，泛清流而擢茎。
[退润王宇，进文帝庭。
竦芳柯以从风，奋纤枝之璀璨。
]其始荣也，皎若夜光寻扶桑；其杨晖也，晃若九阳出旸谷。
芙蓉蹇产，菡萏星属。
丝条垂珠，丹荣吐绿。
焜焜（韦华）（韦华），烂若龙烛。
观者终朝，情犹未足。
于是狡童嫒女，相与同游，擢素手于罗袖，接红葩于中流。
蝉赋
作者：曹植
朝代：魏晋

唯夫蝉之清素兮，潜厥类乎太阴。
在盛阳之仲夏兮，始游豫乎芳林。
实澹泊而寡欲兮，独怡乐而长吟。
声皦皦而弥厉兮，似贞士之介心。
内含和而弗食兮，与众物而无求。
栖高枝而仰首兮，漱朝露之清流。
隐柔桑之稠叶兮，快啁号以遁暑。
苦黄雀之作害兮，患螳螂之劲斧。
冀飘翔而远托兮，毒蜘蛛之网罟。
欲降身而卑窜兮，惧草虫之袭予。
免众难而弗获兮，遥迁集乎宫宇。
依名果之茂阴兮，托修干以静处。
有翩翩之狡童兮，步容与于园圃。
体离朱之聪视兮，姿才捷于狝猿。
条罔叶而不挽兮，树无干而不缘。
翳轻躯而奋进兮，跪侧足以自闲。
恐余身之惊骇兮，精曾睨而目连。
持柔竿之冉冉兮，运微粘而我缠。
欲翻飞而逾滞兮，知性命之长捐。
委厥体于膳夫。
归炎炭而就燔。
秋霜纷以宵下，晨风烈其过庭。
气（忄替）怛而薄躯，足攀木而失茎。
吟嘶哑以沮败，状枯槁以丧（刑）[形]。
乱曰：诗叹鸣蜩，声嘒嘒兮，盛阳则来，太阴逝兮。
皎皎贞素，侔夷节兮。
帝臣是戴，尚其洁兮。
蝉赋
作者：曹植
朝代：魏晋

唯夫蝉之清素兮，潜厥类乎太阴。在盛阳之仲夏兮，始游豫乎芳林。实澹泊而寡欲兮，独怡乐而长吟。声皦皦而弥厉兮，似贞士之介心。内含和而弗食兮，与众物而无求。栖高枝而仰首兮，漱朝露之清流。隐柔桑之稠叶兮，快啁号以遁暑。苦黄雀之作害兮，患螳螂之劲斧。冀飘翔而远托兮，毒蜘蛛之网罟。欲降身而卑窜兮，惧草虫之袭予。免众难而弗获兮，遥迁集乎宫宇。依名果之茂阴兮，托修干以静处。有翩翩之狡童兮，步容与于园圃。体离朱之聪视兮，姿才捷于狝猿。条罔叶而不挽兮，树无干而不缘。翳轻躯而奋进兮，跪侧足以自闲。恐余身之惊骇兮，精曾睨而目连。持柔竿之冉冉兮，运微粘而我缠。欲翻飞而逾滞兮，知性命之长捐。委厥体于膳夫。归炎炭而就燔。秋霜纷以宵下，晨风烈其过庭。气憯怛而薄躯，足攀木而失茎。吟嘶哑以沮败，状枯槁以丧（刑）[形]。乱曰：诗叹鸣蜩，声嘒嘒兮，盛阳则来，太阴逝兮。皎皎贞素，侔夷节兮。帝臣是戴，尚其洁兮。
蝉赋
作者：曹植
朝代：魏晋

唯夫蝉之清素兮，潜厥类乎太阴。在盛阳之仲夏兮，始游豫乎芳林。实澹泊而寡欲兮，独怡乐而长吟。声皦皦而弥厉兮，似贞士之介心。内含和而弗食兮，与众物而无求。栖高枝而仰首兮，漱朝露之清流。隐柔桑之稠叶兮，快啁号以遁暑。苦黄雀之作害兮，患螳螂之劲斧。冀飘翔而远托兮，毒蜘蛛之网罟。欲降身而卑窜兮，惧草虫之袭予。免众难而弗获兮，遥迁集乎宫宇。依名果之茂阴兮，托修干以静处。有翩翩之狡童兮，步容与于园圃。体离朱之聪视兮，姿才捷于狝猿。条罔叶而不挽兮，树无干而不缘。翳轻躯而奋进兮，跪侧足以自闲。恐余身之惊骇兮，精曾睨而目连。持柔竿之冉冉兮，运微粘而我缠。欲翻飞而逾滞兮，知性命之长捐。委厥体于膳夫。归炎炭而就燔。秋霜纷以宵下，晨风烈其过庭。气憯怛而薄躯，足攀木而失茎。吟嘶哑以沮败，状枯槁以丧[形]。乱曰：诗叹鸣蜩，声嘒嘒兮，盛阳则来，太阴逝兮。皎皎贞素，侔夷节兮。帝臣是戴，尚其洁兮。
责躬
作者：曹植
朝代：魏晋

小序臣植言。臣自抱亹归藩。刻肌刻骨。追思罪戾。昼分而食。夜分而寝。诚以天网不可重罹。圣恩难可再恃。窃感相鼠之篇。无礼遄死之义。形影相吊。五情愧𧹞。以罪弃生。则违昔贤夕改之劝。忍垢茍全。则犯诗人胡颜之讥。伏惟陛下。德象天地。恩隆父母。施畅春风。泽如时雨。是以不别荆棘者。庆云之惠也。七子均养者。鸤鸠之仁也。舍罪贵功者。明君之举也。矜愚爱能者。慈父之恩也。是以愚臣徘徊于恩泽而不敢自弃者也。前奉诏书。臣等绝朝。心离志绝。自分黄耈永无执珪之望。不图圣诏猥垂齿召。至止之日。驰心辇毂。僻处西馆。未奉阙庭。踊跃之怀。瞻望反侧。不胜犬马恋主之情。谨奉表并献诗二篇。词旨浅末。不足采览。贵露下情。冒颜以闻。臣植诚惶诚恐。顿首顿首。死罪死罪。于穆显考。时惟武皇。受命于天。宁济四方。朱旗所拂。九土披攘。玄化滂流。荒服来王。超商越周。与唐比踪。笃生我皇。奕世载聪。武则肃烈。文则时雍。受禅于汉。君少万邦。率由旧则。广命懿亲。以藩王国。帝日尔侯。君兹青土。奄有海滨。方周于鲁。车服有辉。旗章有叙。济济隽乂。我弼我辅。伊予小子。恃宠骄盈。举挂时网。作藩作屏。先轨是隳。傲我皇使。犯我朝仪。国有典刑。我削我绌。将寘于理。元凶是率。明明天子。时惟笃类。不忍我刑。暴之朝肆。违彼执宪。哀予小臣。改封兖邑。于河之滨。股肱弗置。有君无臣。荒淫之阙。谁弼予身。茕茕仆夫。于彼冀方。嗟予小子。盈罹斯殃。赫赫天子。恩不遗物。冠我玄冕。要我朱绂。光光大使。我荣我华。剖符授玉。王爵是加。仰齿金玺。俯执圣策。皇恩过隆。祇承怵惕。咨我小子。顽凶是婴。逝惭陵墓。存愧阙庭。匪敢傲德。实恩是恃。威灵改加。足以没齿。昊天罔极。生命不图。常惧颠沛。抱罪黄垆。愿蒙矢石。建旗东岳。庶立毫厘。微功自赎。危躯授命。知足免戾。甘赴江湘。奋戈吴越。天启其衷。得会京畿。迟奉圣颜。如渴如饥。心之云慕。怆矣其悲。天高听卑。皇肯照微。应诏肃承明诏。应会皇都。星陈夙驾。秣马脂车。命彼掌徒。肃我征旅。朝发鸾台。夕宿兰渚。芒芒原隰。祁祁士女。经彼公田。乐我稷黍。爰有樛木。重阴匪息。虽有糇粮。饥不遑食。望城不过。面邑不游。仆夫警策。平路是由。玄驷蔼蔼。扬镳漂沫。流风翼衡。轻云承盖。涉涧之滨。缘山之隈。遵彼河浒。黄阪是阶。西济关谷。或降或升。騑骖倦路。载寝载兴。将朝圣皇。匪敢晏宁。弭节长骛。指日遄征。前驱举燧。后乘抗旌。轮不辍运。鸾无废声。爰暨帝室。税此西墉。嘉诏未赐。朝觐莫从。仰瞻城阈。俯惟阙庭。长怀永慕。忧心如酲。
车渠碗赋
作者：曹植
朝代：魏晋

惟斯碗之所生，于凉风之浚湄。
采金光之定色，拟朝阳而发辉。
丰玄素之（日韦）晔，带朱荣之葳蕤。
缊丝纶以肆采，藻繁布以相追。
翩飘飖而浮景，若惊鹄之双飞。
隐神璞于西野，弥百叶而莫希。
于时乃有笃厚神后，广被仁声。
夷慕义而重使，献兹宝于斯庭。
命公输之巧匠，穷妍丽之殊形。
华色灿烂，文若点成。
郁蓊云蒸，婉蜒龙征，光如激电，影若浮星。
何神怪之巨伟，信一览而九惊。
虽离朱之聪目，内炫耀而失精。
何明丽之可悦，超群宝而特章。
俟君子之闲燕，酌甘醴于斯觥，既娱情而可贵，故永御而不忘。
迁都赋
作者：曹植
朝代：魏晋

余初封平原，转出临淄，中命鄄城，遂徙雍丘，改邑浚仪，而末将适于东阿。
号则六易，居实三迁。
连遇瘠土，衣食不继。
[览干元之兆域兮，本人物乎上世。
纷混沌而未分，与禽兽乎无别。
椓蠡□而食蔬，摭皮毛以自蔽。
]
酒赋
作者：曹植
朝代：魏晋

余览扬雄「酒赋」，辞甚瑰玮。
颇戏而不雅，聊作「酒赋」，粗究其终始。
赋曰：嘉仪氏之造思，亮兹美之独珍。
[嗟曲口之殊味，口口口口口口。
]仰酒旗之景曜，协嘉号于天辰。
[穆公酣而兴霸，汉祖醉而蛇分。
]穆生以礼而辞楚，侯赢感爵而轻秦。
[谅千钟之可慕，何百觚之足云。
]其味有[口口亮沂，久载休名。
]宜城醪醴，苍梧醥清。
或秋藏冬发，或春酝夏成。
或云沸潮涌，或素蚁浮萍。
尔乃王孙公子，游侠翱翔，将承芬以接意，会陵云之朱堂。
献酬交错，宴笑无方。
（以）[于]是饮者并醉，纵横喧哗。
或扬袂（屡）[起]舞，或扣剑清歌；或颦噈辞觞，或奋爵横飞；或歌骊驹既驾，或称朝露未晞。
于斯时也，质者或文，刚者或仁，卑者忘贱，窭者忘贫。
[和睚眦之宿憾，虽怨仇其必亲。
]于是矫俗先生闻之而叹曰：噫！夫言何容易，此乃淫荒之源，非作者之事。
若耽于觞酌，流情纵逸，先王所禁，君子所斥。
[叙嘉宾之欢会，惟耽乐之既阕。
日晻暗于桑榆兮，命仆夫而皆逝。
][安沈湎而为娱，非往圣之所述。
辟酒诰之明戒，同元凶于三季。
]
释思赋
作者：曹植
朝代：魏晋

家弟出养族父郎中，伊予以兄弟之爱，心有恋然，作此赋以赠之。
彼朋友之离别，犹求思乎白驹。
况同生之义绝，重背亲而为疏。
乐鸳鸯之同池，羡比翼之共林。
亮根异其何戚，痛别干之伤心。
铜雀台赋
作者：曹植
朝代：魏晋

从明后而嬉游兮，登层台以娱情。见太府之广开兮，观圣德之所营。建高门之嵯峨兮，浮双阙乎太清。立中天之华观兮，连飞阁乎西城。临漳水之长流兮，望园果之滋荣。仰春风之和穆兮，听百鸟之悲鸣。天云垣其既立兮，家愿得而获逞。扬仁化于宇内兮，尽肃恭于上京。惟桓文之为盛兮，岂足方乎圣明！休矣美矣！惠泽远扬。翼佐我皇家兮，宁彼四方。同天地之规量兮，齐日月之晖光。永贵尊而无极兮，等年寿于东王。《三国志》版从明后以嬉游兮，登层台以娱情。见太府之广开兮，观圣德之所营。建高门之嵯峨兮，浮双阙乎太清。立中天之华观兮，连飞阁乎西城。临漳水之长流兮，望园果之滋荣。立双台于左右兮，有玉龙与金凤。揽二乔于东南兮，乐朝夕之与共。俯皇都之宏丽兮，瞰云霞之浮动。欣群才之来萃兮，协飞熊之吉梦。仰春风之和穆兮，听百鸟之悲鸣。云天亘其既立兮，家愿得乎双逞。扬仁化于宇宙兮，尽肃恭于上京。惟桓文之为盛兮，岂足方乎圣明？休矣美矣！惠泽远扬。翼佐我皇家兮，宁彼四方。同天地之规量兮，齐日月之辉光。永贵尊而无极兮，等君寿于东皇。御龙旗以遨游兮，回鸾驾而周章。恩化及乎四海兮，嘉物阜而民康。愿斯台之永固兮，乐终古而未央！《三国演义》版
闲居赋
作者：曹植
朝代：魏晋

何吾人之介特，去朋匹而无俦。
出靡时以娱志，入无乐以（消）（销）忧。
何岁月之若骛，复民生之无常。
感阳春之发节，聊轻驾而远翔。
登高丘以延企，时薄暮而起雨。
仰归云以载奔，遇兰蕙之长圃。
冀芬芳之可服，结春衡以延伫。
入虚廊之闲馆，步生风之高庑。
疏密迩之修除，即蔽景之玄宇。
翡翠翔于南枝，玄鹤鸣于北野。
青鱼跃于东沼，白鸟戏于西渚。
遂乃背通谷，对绿波，藉文茵，翳春华。
丹毂更驰，羽骑相过。
愬寒风以开襟。
愿同衾于寒女。
闺情
作者：曹植
朝代：魏晋

有美一人，被服纤罗。
妖姿艳丽，蓊若春华。
红颜[韦华]晔，云髻嵯峨。
弹琴抚节，为我弦歌。
清浊齐均，既亮且和。
取乐今日，遑恤其他。
陌上桑
作者：曹植
朝代：魏晋

望云际，有真人，安得轻举继清尘。执电鞭，骋飞驎。
陌上桑
作者：曹植
朝代：魏晋

望云际。有真人。安得轻举继清尘。执电鞭。骋飞驎。
静思赋
作者：曹植
朝代：魏晋

夫何美女之（烂）（娴）妖，红颜晔而流光。
卓特出而无匹，呈才好其莫当。
性通畅以聪惠，行孊密而妍详。
荫高岑以翳日，临绿水之清流。
秋风起于中林，离鸟鸣而相求。
愁惨惨以增伤悲，予安能乎淹留。
鹖赋
作者：曹植
朝代：魏晋

鹖之为禽，猛气其斗，终无胜负，期于必死，遂赋之焉。
美遐圻之伟鸟，生太行之岩阻。
体贞刚之烈性，亮（金）[干]德之所辅。
戴毛角之双立，扬玄黄之劲羽。
其沉陨而重辱，有节（侠）[士]之仪矩。
降居檀泽，高处保岑。
游不同岭，栖必异林。
若有翻雄骇逝，孤雌惊翔，则长鸣挑敌，鼓翼专场。
逾高越壑，双（不）[战]只僵，阶侍斯珥，俯耀文墀；成武官之首饰，增庭燎之（高）[光]辉。
鹞雀赋
作者：曹植
朝代：魏晋

鹞欲取雀。
雀自言：“雀微贱，身体些小，肌肉瘠瘦，所得盖少。
君欲相啖，实不足饱。
”鹞得雀，初不敢语。
“顷来轗轲，资粮乏旅。
三日不食，略思死鼠。
今日相得，宁复置汝！”雀得鹞言，意甚怔营：“性命至重，雀鼠贪生；君得一食，我命是倾。
皇天降鉴，贤者是听。
”鹞得雀言，意甚怛惋。
当死毙雀，头如果蒜。
不早首服，烈颈大唤。
行人闻之，莫不往观。
雀得鹞言，意甚不移。
[依一枣树，藂（艹农）多刺。
]目如擘椒，跳萧二翅。
我当死矣，略无可避。
鹞乃置雀，良久方去。
二雀相逢，似是公妪，相将入草，共上一树。
仍叙本末，辛苦相语。
向者近出，为鹞所捕。
赖我翻捷，体素便附。
说我辨语，千条万句。
欺恐舍长，令儿大怖。
我之得免，复胜于免。
自今徙意，莫复相妒。
[言雀者但食牛矢中豆，马矢中粟。
]
鹦鹉赋
作者：曹植
朝代：魏晋

美洲中之令鸟，越众类之殊名。
感阳和而振翼，遁太阴以存形。
遇旅人之严网，（殊）[残]六翮之无遗。
身（絓）[挂]滞于重，孤雌鸣而独归。
岂予身之足惜，怜众雏之未飞。
分靡躯以润镬，何全济之敢希。
蒙含育之厚德，奉君子之光辉。
怨身轻而施重，恐往惠之中亏。
常戢心以怀惧，虽处安其若危。
永哀鸣其报德，庶终来而不疲。
鼙舞歌五首 其五 孟冬篇
作者：曹植
朝代：魏晋

孟冬十月，阴气厉清。武官诫田，讲旅统兵。元龟袭吉，元光著明。蚩尤跸路，风弭雨停。乘舆启行，鸾鸣幽轧。虎贲采骑，飞象珥鹖。钟鼓铿锵，箫管嘈喝。万骑齐镳，千乘等盖。夷山填谷，平林涤薮。张罗万里，尽其飞走。趯趯狡兔，扬白跳翰。猎以青骹，掩以脩竿。韩卢宋鹊，呈才骋足。噬不尽緤，牵麋掎鹿。魏氏发机，养基抚弦。都卢寻高，搜索猴猿。庆忌孟贲，蹈谷超峦。张目决眦，发怒穿冠。顿熊扼虎，蹴豹搏貙。气有馀势，负象而趋。获车既盈，日侧乐终。罢役解徒，大飨离宫。乱曰：圣皇临飞轩，论功校猎徒。死禽积如京，流血成沟渠。明诏大劳赐，大官供有无。走马行酒醴，驱车布肉鱼。鸣鼓举觞爵，击钟釂无馀。绝纲纵麟麑，弛罩出凤雏。收功在羽校，威灵振鬼区。陛下长欢乐，永世合天符。
晋江左宗庙歌十一首 其十一 四时祠祀歌
作者：曹毗
朝代：魏晋

肃肃清庙。巍巍圣功。万国来宾。礼仪有容。钟鼓振。金石熙。宣兆祚。武开基。神斯乐兮。理管弦。有来斯和。说功德。神斯乐兮。洋洋玄化。润被九壤。民无不悦。道无不往。礼有仪。乐有式。咏九功。永无极。神斯乐兮。
善哉行
作者：曹睿
朝代：魏晋

赫赫大魏。王师徂征。冒暑讨乱。振耀威灵。泛舟黄河。随波潺湲。通渠回越。行路绵绵。彩旄蔽日。旗旒翳天。淫鱼瀺灂。游戏深渊。唯塘泊。从如流。不为单。握扬楚。心惆怅。歌采薇。心绵绵。在淮淝。愿君速节早旋归。
步出夏门行
作者：曹睿
朝代：魏晋

步出夏门。东登首阳山。嗟哉夷叔。仲尼称贤。君子退让。小人争先。惟斯二子。于今称传。林钟受谢。节改时迁。日月不居。谁得久存。善哉殊复善。弦歌乐情。商风夕起。悲彼秋蝉。变形易色。随风东西。乃眷西顾。云雾相连。丹霞蔽日。彩虹带天。弱水潺潺。叶落翩翩。孤禽失群。悲鸣其间。善哉殊复善。悲鸣在其间。朝游清泠。日暮嗟归。䠞迫日暮。乌鹊南飞。绕树三匝。何枝可依。卒逢风雨。树折枝摧。雄来惊雌。雌独愁栖。夜失群侣。悲鸣徘徊。芃芃荆棘。葛生绵绵。感彼风人。惆怅自怜。月盈则冲。华不再繁。古来之说。嗟哉一言。
运命论
作者：李康
朝代：魏晋

夫治乱，运也；穷达，命也；贵贱，时也。故运之将隆，必生圣明之君。圣明之君，必有忠贤之臣。其所以相遇也，不求而自合；其所以相亲也，不介而自亲。唱之而必和，谋之而必从，道德玄同，曲折合符，得失不能疑其志，谗构不能离其交，然后得成功也。其所以得然者，岂徒人事哉？授之者天也，告之者神也，成之者运也。
夫黄河清而圣人生，里社鸣而圣人出，群龙见而圣人用。故伊尹，有莘氏之媵臣也，而阿衡于商。太公，渭滨之贱老也，而尚父于周。百里奚在虞而虞亡，在秦而秦霸，非不才于虞而才于秦也。张良受黄石之符，诵三略之说，以游于群雄，其言也，如以水投石，莫之受也；及其遭汉祖，其言也，如以石投水，莫之逆也。非张良之拙说于陈项，而巧言于沛公也。然则张良之言一也，不识其所以合离？合离之由，神明之道也。故彼四贤者，名载于箓图，事应乎天人，其可格之贤愚哉？孔子曰：“清明在躬，气志如神。嗜欲将至，有开必先。天降时雨，山川出云。”诗云：“惟岳降神，生甫及申；惟申及甫，惟周之翰。”运命之谓也。
岂惟兴主，乱亡者亦如之焉。幽王之惑褒女也，祅始于夏庭。曹伯阳之获公孙强也，征发于社宫。叔孙豹之昵竖牛也，祸成于庚宗。吉凶成败，各以数至。咸皆不求而自合，不介而自亲矣。昔者，圣人受命河洛曰：以文命者，七九而衰；以武兴者，六八而谋。及成王定鼎于郏鄏，卜世三十，卜年七百，天所命也。故自幽厉之间，周道大坏，二霸之后，礼乐陵迟。文薄之弊，渐于灵景；辩诈之伪，成于七国。酷烈之极，积于亡秦；文章之贵，弃于汉祖。虽仲尼至圣，颜冉大贤，揖让于规矩之内，訚訚于洙、泗之上，不能遏其端；孟轲、孙卿体二希圣，从容正道，不能维其末，天下卒至于溺而不可援。
夫以仲尼之才也，而器不周于鲁卫；以仲尼之辩也，而言不行于定哀；以仲尼之谦也，而见忌于子西；以仲尼之仁也，而取仇于桓魋；以仲尼之智也，而屈厄于陈蔡；以仲尼之行也，而招毁于叔孙。夫道足以济天下，而不得贵于人；言足以经万世，而不见信于时；行足以应神明，而不能弥纶于俗；应聘七十国，而不一获其主；驱骤于蛮夏之域，屈辱于公卿之门，其不遇也如此。及其孙子思，希圣备体，而未之至，封己养高，势动人主。其所游历诸侯，莫不结驷而造门；虽造门犹有不得宾者焉。其徒子夏，升堂而未入于室者也。退老于家，魏文候师之，西河之人肃然归德，比之于夫子而莫敢间其言。故曰：治乱，运也；穷达，命也；贵贱，时也。而后之君子，区区于一主，叹息于一朝。屈原以之沈湘，贾谊以之发愤，不亦过乎！
然则圣人所以为圣者，盖在乎乐天知命矣。故遇之而不怨，居之而不疑也。其身可抑，而道不可屈；其位可排，而名不可夺。譬如水也，通之斯为川焉，塞之斯为渊焉，升之于云则雨施，沈之于地则土润。体清以洗物，不乱于浊；受浊以济物，不伤于清。是以圣人处穷达如一也。夫忠直之迕于主，独立之负于俗，理势然也。故木秀于林，风必摧之；堆出于岸，流必湍之；行高于人，众必非之。前监不远，覆车继轨。然而志士仁人，犹蹈之而弗悔，操之而弗失，何哉？将以遂志而成名也。求遂其志，而冒风波于险涂；求成其名，而历谤议于当时。彼所以处之，盖有算矣。子夏曰：“死生有命，富贵在天”故道之将行也，命之将贵也，则伊尹吕尚之兴于商周，百里子房之用于秦汉，不求而自得，不徼而自遇矣。道之将废也，命之将贱也，岂独君子耻之而弗为乎？盖亦知为之而弗得矣。
凡希世苟合之士，蘧蒢戚之人，俛仰尊贵之颜，逶迤势利之间，意无是非，赞之如流；言无可否，应之如响。以窥看为精神，以向背为变通。势之所集，从之如归市；势之所去，弃之如脱遗。其言曰：名与身孰亲也？得与失孰贤也？荣与辱孰珍也？故遂絜其衣服，矜其车徒，冒其货贿，淫其声色，脉脉然自以为得矣。盖见龙逢、比干之亡其身，而不惟飞廉、恶来之灭其族也。盖知伍子胥之属镂于吴，而不戒费无忌之诛夷于楚也。盖讥汲黯之白首于主爵，而不惩张汤牛车之祸也。盖笑萧望之跋踬于前，而不惧石显之绞缢于后也。故夫达者之筭也，亦各有尽矣。
曰：凡人之所以奔竞于富贵，何为者哉？若夫立德必须贵乎？则幽厉之为天子，不如仲尼之为陪臣也。必须势乎？则王莽、董贤之为三公，不如杨雄、仲舒之阒其门也。必须富乎？则齐景之千驷，不如颜回、原宪之约其身也。其为实乎？则执杓而饮河者，不过满腹；弃室而洒雨者，不过濡身；过此以往，弗能受也。其为名乎？则善恶书于史册，毁誉流于千载；赏罚悬于天道，吉凶灼乎鬼神，固可畏也。将以娱耳目、乐心意乎？譬命驾而游五都之市，则天下之货毕陈矣。褰裳而涉汶阳之丘，则天下之稼如云矣。椎紒而守敖庾、海陵之仓，则山坻之积在前矣。扱衽而登钟山、蓝田之上，则夜光玙璠之珍可观矣。夫如是也，为物甚众，为己甚寡，不爱其身，而啬其神。风惊尘起，散而不止。六疾待其前，五刑随其后。利害生其左，攻夺出其右，而自以为见身名之亲疏，分荣辱之客主哉。
天地之大德曰生，圣人之大宝曰位，何以守位曰仁，何以正人曰义。故古之王者，盖以一人治天下，不以天下奉一人也。古之仕者，盖以官行其义，不以利冒其官也。古之君子，盖耻得之而弗能治也，不耻能治而弗得也。原乎天人之性，核乎邪正之分，权乎祸福之门，终乎荣辱之算，其昭然矣。故君子舍彼取此。若夫出处不违其时，默语不失其人，天动星回而辰极犹居其所，玑旋轮转，而衡轴犹执其中，既明且哲，以保其身，贻厥孙谋，以燕翼子者，昔吾先友，尝从事于斯矣。
怀归谣
作者：湛方生
朝代：魏晋

辞衡门兮至欢。怀生离兮苦辛。岂羁旅兮一慨。亦代谢兮感人。四运兮遒尽。化新兮岁故。氛惨惨兮凝晨。风凄凄兮薄暮。雨雪兮交纷。重云兮四布。天地兮一色。六合兮同素。山木兮摧披。津壑兮凝冱。感羁旅兮苦心。怀桑梓兮增慕。胡马兮恋北。越鸟兮依阳。彼禽兽兮尚然。况君子兮去故乡。望归涂兮漫漫。盻江流兮洋洋。思涉路兮莫由。欲越津兮无梁。